Եվրախորհրդարանի պատգամավորների երեկվա անընդունելի հայտարարության առնչությամբ այսօր հատուկ նամակով դիմել եմ հայտարարության հեղինակներին։ Նամակի կրկնօրինակը ուղարկել եմ նաև Հայաստանում ԵՄ պատվիրակության ղեկավար տիկին Վիկտորինին։ Ստորև նամակի տեքստը՝ հայերեն և անգլերեն։ ԵՄ-Հայաստան Խորհրդարանական գործընկերության հանձնաժողովի նախագահ տիկին Մարինա Կալյուրանդին, Եվրոպական խորհրդարանի Հայաստանի հարցերով մշտական զեկուցող պարոն Տրայան Բասեսկուին, Եվրոպական խորհրդարանի Ադրբեջանի հարցերով մշտական զեկուցող տիկին Ժելյանա Զովկոյին։ Հարգելի գործընկերներ, Մեր հանրությունը Հայաստանի և Արցախի հանրապետություններում խորապես ցնցված է երեկվա ձեր համատեղ հայտարարությունից։ Որպես Հայաստան-ԵՄ խորհրդարանական համագործակցության հանձնաժողովի հայաստանյան պատվիրակության նախկին ղեկավար, իմ պարտքն եմ համարում հրապարակայնորեն կիսել մեր ժողովրդի այդ մտահոգությունը, և ի լրումն Հայաստանի դիվանագիտական ու խորհրդարանական խողովակներով ձեզ փոխանցվելիք մտահոգության և փաստարկների, լրացուցիչ պարզություն մտցնել այս հարցում։ ԵՄ-ն եղել և մնում է Հայաստանի Հանրապետության առանցքային գործընկերներից մեկը անկախ մեր երկրում տեղի ունեցած քաղաքական զարգացումներից։ ԵՄ-ի հետ մեր երկրի համագործակցությունը նախորդ տասնամյակներում նշանակալի արդյունքներ է արձանագրել գրեթե բոլոր ոլորտներում։ Այդ համագործակցությունը որակապես լրիվ այլ հեռանկարներ ստացավ 2017թ․ ստորագրված «Համապարփակ և Ընդլայնված Գործընկերության Համաձայնագրով» (CEPA), որը դեռ սպասում է իր ամբողջական իրականացմանը։ ԵՄ-ի հետ համագործակցության առանցքային ձևաչափերից մեկը եղել և մնում է հենց խորհրդարանական ուղղությունը։ Տասնամյակներ շարունակ Եվրոպական խորհրդարանի և ՀՀ Ազգային ժողովի հարյուրավոր պատգամավորներ իրենց բաժին ներդրումն են բերել, որպեսզի եվրոպական և հայաստանյան հանրությունների միջև փոխգործակցությունը ծառայի մեր ընդհանուր օրակարգին ու ընդհանուր շահին։ Այդ ողջ ընթացքում մեր համագործակցությունը հիմնված է եղել փոխըմբռնման, փոխադարձ հարգանքի և գոյություն ունեցող զգայուն խնդիրների վերաբերյալ փոխադարձ զսպվածության սկզբունքների վրա։ Գաղտնիք չէ, որ այդ ամենը նախևառաջ դրսևորվել է հենց Լեռնային Ղարաբաղի հակամարտության վերաբերյալ նախկինում մեր ունեցած քննարկումներում, ընդունված համատեղ փաստաթղթերում ու հայտարարություններում։ Չափազանցություն չի լինի արձանագրել, որ երեկվա Ձեր համատեղ հայտարարությունը կոտրում է տասնամյակներով ձևավորված այդ օրինակելի ավանդույթը, չի արտացոլում Հայաստան-ԵՄ համագործակցության ու դրա հեռանկարների փոխշահավետության ոգին, հայաստանյան հանրության աչքում կասկածի տակ է դնում մեր ազգային օրակարգի ամենազգայուն խնդրի վերաբերյալ եվրոպական խորհրդարանի օբյեկտիվությունը, ու որ ամենակարևորն է, խեղաթյուրում է Լեռնային Ղարաբաղի հակամարտության բուն էությունը՝ էական վնաս պատճառելով բանակցային եղանակով հակամարտությանը խաղաղ հանգուցալուծում գտնելու ԵԱՀԿ Մինսկի խմբի համանախագահության ջանքերին։ Ձեր համատեղ հայտարարության մեջ տեղ գտած անընդունելի ձևակերպումները հակասում են արցախյան հակամարտության վերաբերյալ ԵՄ-ի պաշտոնական դիրքորոշումներին, որոնք արձանագրված են բազմաթիվ պաշտոնական փաստաթղթերում, այդ CEPA-ում։ Նման անընդունելի ձևակերպումները հակասում են հենց խորհրդարանական համագործակցության այս ձևաչափով նախկինում ընդունված մոտ քսան համատեղ հայտարարություններին և որ ամենակարևորն է, էական վնաս է պատճառում հակամարտության շուրջ ընթացող բանակցային գործընթացին՝ շիկացնելով առանց այդ էլ լարված մթնոլորտը հակամարտության բուն գոտում։ Նոր կորոնավիրուսով պայմանավորված ողջ մոլորակը պատուհասած գլոբալ համաճարակի պայմաններում, երբ բոլոր երկրներն ու նրանց կառավարությունները իրենց ջանքերը կենտրոնացրել են մարդկանց կյանքերը փրկելու առաջնային առաքելության վրա, իսկ միջազգային կառույցներն ու համաշխարհային կարծիքի առաջատարները կառավարություններին կոչ են անում առժամանակ մի կողմ դնել եղած բոլոր հակասությունները, իսկ հակամարտության գոտիներում խստագույնս պահպանել հրադադարի ռեժիմը, Ադրբեջանի ռազմաքաղաքական իշխանությունները շարունակում են անտեսել միջազգային հանրության այդ կոչերը և Հայաստանին ու Արցախին սպառնում են լայնածավալ նոր պատերազմով՝ պարբերաբար խախտելով զինադադարի եռակողմ համաձայնագիրը։ Նման պայթյունավտանգ իրավիճակում ձեր երեկվա հայտարարությունը այլ կերպ, քան անթաքույց և դատապարտելի աջակցություն Ադրբեջանի ռազմաքաղաքական ղեկավարության ապակառուցողական պահվածքին ու շփման գծում հնարավոր նոր սադրանքներին, չի կարող ընկալվել։ Ավելորդ ենք համարում հիշեցնել, թե ինչպիսի ահռելի «խավիարային ջանքեր» էր գործադրում Ադրբեջանի քաղաքական ղեկավարությունը 2016թ․ապրիլին Լեռնային Ղարաբաղի Հանրապետության դեմ սանձազերծված նոր պատերազմին նախորդած ժամանակահատվածում՝ ստանալու եվրոպական խորհրդարանական կառույցների նմանատիպ «աջակցությունը», որպես ծրագրված ռազմական գործողություններ սկսելը «միջազգայնորեն լեգիտիմացնելու» ծխածածկույթ․ անվիճելի հանգամանք, որ հետագայում փաստվեց նաև խորհրդարանական և լրագրողական տարբեր հետաքննությունների արդյունքում։ Ավելորդ է ասել, որ Լեռնային Ղարաբաղի հակամարտությունը չունի ռազմական լուծում, իսկ Ադրբեջանի կողմից ռազմական հնարավոր նոր արկածախնդրությունը կրկին արդյունավետորեն կանգնեցվելու է Հայաստանի ու Արցախի զինված ուժերի կողմից։ Արցախին, նրա ժողովրդի անվտանգությանը վերաբերող հարցերում մեր հասարակությունը անկախ քաղաքական իրավիճակներից միասնական է, և որևէ մեկը, ով կասկածի տակ կառնի այն, իրեն սխալված կգտնի։ Դրանով հանդերձ, ԵՄ-ի, նրա բոլոր կառույցների, այդ թվում՝ Եվրախորհրդարանի առաքելությունը պիտի լինի ոչ միայն նման անհավասարակշիռ հայտարարություններով առանց այդ էլ լարված իրավիճակի վրա յուղ չլցնելը, այլև ամեն ինչ անելը, որպեսզի երաշխավորված լինի հակամարտության խաղաղ կարգավորման համար ուժի կամ դրա սպառնալիքի բացառման դրույթի գործողությունը գետնի վրա։ Ավելորդ է ասել, որ ապակառուցողական և ճշմարտությունը որևէ կերպ չարտացոլող նման միակողմանի հայտարարությունների արդյունքում հայկական հանրության աչքերում կասկածի տակ է առնվում ոչ միայն Եվրախորհրդարանի, այլ ընդհանուր ԵՄ-ի անաչառությունն ու օբյեկտիվությունը, ինչպես նաև ուժեղացնում մեր հասարակության այն շերտերի ձայները, ովքեր թերահավատորեն են վերաբերվում Հայաստան-ԵՄ համագործակցության հեռանկարներին ու դրա նպատակահարմարությանը, նաև դրա հիմքում ընկած արժեքներին մեր ունեցած փոխադարձ հավատարմությանը։ Քննարկման ենթակա չէ այն, որ պետք է գտնել ճիշտ ձևաչափն ու պատեհ հնարավորությունը, համանման մեկ այլ հայտարարությամբ ուղղելու արդեն իսկ թույլ տրված սխալը։ Վստահ ենք, որ Հայաստանի Հանրապետության դիվանագիտական առաքելությունները և խորհրդարանական դիվանագիտության օրվա պատասխանատուները ձեզ կփոխանցեն նույն ուղերձը։ Հայաստան-ԵՄ համագործակցությունը, դրա խորհրդարանական ձևաչափով գործընկերությունը հարուստ պատմություն ունի և պիտի նույնքան հարուստ ապագա ու հեռանկար ունենա, ինչին հավաստում եմ իմ հանձնառությունը։ Հարգանքներով՝ Սամվել Ֆարմանյան՝ Հայաստան-ԵՄ խորհրդարանական համագործակցության հանձնաժողովի համանախագահ (2012-2017)։


Հաշվի առնելով այն հանգամանքը, որ սպանդանոցների թեման մնում է օրակարգում, ինչպես նաև այդ հարցով վարչապետի ոչ կոռեկտ մեղադրանքը գյուղացիների հասցեին, ինձ իրավունք եմ վերապահում ոչ միայն արձագանքել, այլև մեկ անգամ ևս վարչապետին իրազեկել, որ իր ենթակաները, խորհրդատուները կեղծում են իրականությունը և ներկայացնում միայն մեծահարուստների շահերը՝ ի հաշիվ գյուղացիների։ 2019թ․ ամռանը, երբ ինտենսիվ քարոզում էին սպանդանոցները պարտադիր ներդնելու ծրագիրը, գետնի վրա երևում էր, որ ինչ-որ բան այնպես չի արվում կամ շատ թերի է արվում, և օգոստոսի 13-ին ֆեյսբուքյան իմ էջում բարձրաձայնեցի մտահոգությունս՝ գրառելով «գյուղացիությանը բունտի հրահրող ծրագիր», մասնավորապես ասելով, որ ծրագիրը ողջունելի է, եթե կան անհրաժեշտ քանակի աշխատող սպանդանոցներ և հաստատված հստակ կանոնակարգ, որով ոչ միայն կապահովվի մսամթերքի անվտանգությունը, այլև կթեթևացվի գյուղացիների բեռը, որովհետև մսագործները (ղասաբներ) գյուղացուց շատ ավելի շահեկան վիճակում են, պետության խնդիրն է՝ այդ միջնորդ օղակը դուրս բերել, գյուղացուն թողնել իր աշխատանքի արդյունքը։ Որին օպերատիվ պատասխանեց ՍԱՏՄ լրատվական ծառայությունը, մասնավորապես ներկայացնելով, որ «․․․սպանդանոցները պատրաստ են հանրային սննդի կետերին մատակարարել իրենց ցանկացած միսը և պարտավորվել են սեփական միջոցներով գյուղացուց գնել ու տեղափոխել կենդանին․․․»։ Հունվարի 15-ից սկսած սպանդանոցային մորթի պարտադիր ներդրման դեմ մսագործների բողոքի ակցիաներին գյուղացիներն ակտիվ աջակցեցին, որովհետև պարզ դարձավ, որ, այսպես կոչված, սպանդանոցային «քաղաքակիրթ» մորթը գյուղացուն ընդհանրապես ունեզրկում է և անասնապահությունը դարձնում է ոչ շահութաբեր, ինչը նշանակում է, որ ծրագիրը ներդրվում էր առանց լուրջ վերլուծության և շահագրգիռ կողմերի մասնակցությամբ քննարկումների, որը հաստատեց նաև Սպառողների միության նախագահը։ Այն արտահայտում է միայն սպանդանոցների տերերի շահերը, և գյուղացուն ղասաբների շահագործումից ազատելու փոխարեն էլ ավելի անելանելի վճակի մեջ են դնում։ Մասնավորապես՝ մինչև երեք գլուխ մորթի դեպքում տեղափոխումը թողել են գյուղացու վրա՝ սահմանելով մորթի մաքսիմում գներ, ավելին՝ իրացման խնդիրը և ծախսերը ևս թողնում են գյուղացու վրա, ինչը թակարդ է գյուղացու համար․ վաշխառուների միջավայրում գյուղացին պարտադրված է ամեն գնով ազատվել իր ապրանքից, որպեսզի պիտանելիության ժամկետը չսպառվի, և ընդհանրապես՝ ինչո՞ւ պետք է գյուղացին մտնի այդ «քաղաքակիրթ» ծրագրի տակ, եթե ամբողջ ռիսկը թողնում է գյուղացու վրա, ավելացած մորթի ծախսը, առգրավում է մորթի մնացորդները, իսկ տեղափոխման ծախսերը կազմում են 30 000-40 000 դրամ։ Գյուղացիների դժգոհությունը գործող համակարգից արդարացի է, որովհետև նրանց աշխատանքի զգալի մասը յուրացվում է միջնորդ օղակում, այնուամենայնիվ, մսագործն ինքն էր գնում գյուղացու մոտ, մորթն իրականացնում էր անվճար, իրենք էին լուծում մսի իրացման խնդիրը, և մորթի մնացորդները գյուղացին իր ցանկությամբ վաճառում էր կամ ոչ։ Ավելին՝ ներդրվող համակարգում չեն երևում մսի որակի ստուգման պայմանները, մասնավորապես, թե կենդանին ինչ կերով է բտվել՝ սպիրտայի՞ն մնացորդով, հանրային սննդի՞ մնացորդով, թե՞ հատիկով կամ համակցված կերով։ Պետք է ընդունել, որ մսի որակի որոշումը, ինչպես նաև հում, չմտածված այս «բարեփոխումը» լուրջ կոռուպցիոն համակարգի կվերածվի՝ հոշոտելով փոքր ու միջին գյուղացիական տնտեսություններին։ Որպեսզի հուլիսին գյուղացին չթողնի իր աշխատանքն ու փողոց չփակի, պատկան մարմինները պետք է հանդիպեն գյուղացիներին և ֆերմերներին, հաշվի առնեն նրանց շահերը և տեսակետները, պետք է վերանայվեն այն պայմանները, որ հաստատել են սպանդանոցի տերերի հետ հուշագիրը ստորագրելիս, ինչն ապահովում է միայն սպանդանոցների կայուն գերշահույթ՝ ի հաշիվ գյուղացիների, առանց որևէ ռիսկի, ինչն արդար չէ և չի կարող հանդուրժվել, առավել ևս, որ այդ սպանդանոցների տերերի մի մասը նախկին կոռուպցիոն համակարգի ներկայացուցիչներն են՝ իրենց հայտնի սկզբունքներով։ Եվ, հաշվի առնելով այս համակարգը, պետք է հստակեցվի մսի որակի և գների որոշման կարգը, ինչպես նաև մյուս տեխնիկական խնդիրները։ Սպանդանոցներն իրենք պետք է գնան գյուղացու մոտ, կազմակերպեն տեղափոխումը, իրականացնեն մորթը և տեղում վճարեն գյուղացուն՝ նրա վրա չթողնելով որևէ ֆինանսական հոգս և մինիմումի հասցնելով կոռուպցիոն հնարավոր դրսևորումները։ Պետությունը ևս որոշակի բեռ պետք է վերցնի, մասնավորապես՝ սուբսիդավորի անասունների մորթը։  ՀԳ 1․ Պարոն վարչապետ, Դուք հանիրավի մեղադրանք եք ներկայացնում գյուղացիներին թրիքով կաթի հարցում՝ պաշտպանելով մթերող կազմակերպություններին։ ՀԳ 2․ Պարոն վարչապետ, սպանդանոցային պարտադիր մորթի ծրագիրը տապալելու համար, փոխարենը համապատասխան կառույցների ներկայացուցիչներին պատասխանատվության ենթարկելու, Դուք հոխորտում եք գյուղացիների վրա՝ ասելով․ եթե համաձայն չլինեք, անմիջապես ծրագիրը կներդնենք։ ՀԳ 3․ Պարոն վարչապետ, ևս մեկ անգամ իրազեկում եմ Ձեզ, որ հանրապետությունում, ինչպես լայն սպառման շատ մթերքների, այնպես էլ խոզի մսի գները հաստատվում են Սամվել Ալեքսանյանի կանտորայում, և նրա կողմից շարունակվում է խոզի մսի ոլորտում դեմպինգի գործընթացը։ Բավակա՛ն է, կանգնեցրեք հանրապետության չկայացած տնտեսական համակարգը ոչնչացնող օլիգարխների ձևավորած մենաշնորհները, որոնք հոշոտում են փոքր ու միջին բիզնեսը, ինչն ի չիք է դարձնում Ձեր հռչակած տնտեսական հեղափոխությունը։


Հայաստանում կորոնավիրուսի հաստատված դեպքերի թիվն անցած մեկ օրում աճել է 44-ով՝ հասնելով 1111-ի: Բուժվածների թիվը 297 է ։ Փաստացի բուժվողների թիվը՝ 797 ։ Մահացել է 17 մարդ։ Մեկ օրում կատարված թեստերի քանակը՝ 779։ Ընդհանուր թեստերի քանակն է 9095 : Այս մասին հայտնում է Առողջապահության նախարարության հիվանդությունների վերահսկման և կանխարգելման ազգային կենտրոնի պաշտոնական կայքը:


Հանրային հաշվետվողականության հարթակի շրջանակներում քննարկվել է Շիրակի մարզում գործող թանգարանների ներկայիս վիճակը։ Պատասխանատուները թանգարանների աշխատանքը մարզում, մասնավորապես, Գյումրի քաղաքում, նրանց խնդիրներն ու զարգացման հնարավորությունները, քաղաքացիներին ընդունելու և քաղաքակիրթ սպասարկման մշակույթի ձևավորմանը վերաբերող հարցերը, ի հայտ եկած թերությունները շտկելու, աշխատանքի արդյունավետությունը բարձրացնելու նպատակով քննարկում են անցկացրել: «Մեզ համար հանրային հաշվետվողականության հարթակի այս ֆորմատով քննարկումները կարևոր են, քանի որ հնարավորություն է ընձեռվում բոլոր դերակատարներին ու հետաքրքրվածներին հանդիպել և քննարկել մտահոգություններն ու խնդիրները։ Ես, որպես մարզպետ, տարբեր ազդակներ եմ ստանում հանրային տարբեր դերակատարներից թանգարանների աշխատանքի հետ կապված՝ սկսած ամենապարզ խնդիրներից ու թերացումներից, մինչև քաղաքացիներին ընդունելուն առնչվող մտահոգություններ։ Մեզ համար շատ կարևոր է, որ մեր թանգարանները աշխատեն բարձր մակարդակով, քանզի նկատելի է մեր մարզի նկատմամբ զբոսաշրջիկների հետաքրքրվածությունն ու այցելուների թվի աննախադեպ աճը վերջին մի քանի ամիսներին»,-ընդգծել է մարզպետ Տիգրան Պետրոսյանը։


ՀՀԿ փոխնախագահ Արմեն Աշոտյանն իր ֆեյսբուքյան էջում տեղեկացնում է, որ այս պահին Արփինե Հովհաննիսյանը ոստիկանությունում է, վաղն էլ ինքը պետք է գնա ոստիկանություն։ «Դավիթ Շահնազարյանին այսօր հրավիրել էին ԱԱԾ: Արփինե Հովհաննիսյանը այս պահին ոստիկանությունում է: Ես վաղը նույնպես ոստիկանություն եմ հրավիրված: Ընդունում եմ խաղադրույքներ Նիկոլի Փաշինյանի վախեցած և խուճապային հաջորդ քայլերի վերաբերյալ»:


«Փաստ» թերթի տեղեկություններով, բավականին հետաքրքիր իրավիճակ է ստեղծվել «Գազպրոմ Արմենիա» ընկերությունում, որտեղ աշխատակիցներն անհանգստացած են այն առումով, որ 2019 թվականի 7 ամիսների ընթացքում ոչ մի պարգևավճար չեն ստացել։ Ի դեպ, նշենք, որ «Գազպրոմ Արմենիան» այն ընկերություններից է, որի աշխատակիցները մինչև այս տարի եռամսյակը մեկ պարտադիր ստանում էին պարգևավճարներ։ Ընկերության՝ մեր աղբյուրի փոխանցմամբ, սա տեղի է ունեցել այն բանից հետո, երբ ՀՀ ներմուծվող գազի գինը բարձրացավ 2019թ. հունվարի 1-ից։ Իշխանությունները հայտարարեցին, որ գնի բարձրացումը չի ազդելու շարքային քաղաքացու վրա, թեպետ ներկայումս գազի գինը փաստացի սահմանին բարձրացել է 15 դոլարով՝ նախկին 150-ի փոխարեն ներկայումս այն 165 դոլար է։ Արդյունքում «Գազպրոմ Արմենիա» ընկերության ղեկավարությունը աշխատակիցներին ներքին կարգով տեղեկացրել է, որ պարգևավճարների բացակայության մասին չբարձրաձայնեն. մասնավորաբար, տարածքային գրասենյակներում այս հանգամանքը բացատրել են այսպես՝ «դե, գազի գինը սահմանին բարձրացավ, երկրում գինը չբարձրացավ, և կոմպենսացիան լինելու է ընկերության հաշվին, այդ թվում՝ ձեր պրեմիաների հաշվին»։ Հիշեցնենք, որ թերթն իր նախորդ հրապարակումներից մեկում գրել էր, որ «Գազպրոմ Արմենիայում» այս նույն խնդրի հետ կապված նախատեսվում է կրճատել 1500-2000 աշխատակից։ Թերթի աղբյուրը հաստատեց, որ, ըստ ամենայնի, նախատեսված կրճատումները տեղի կունենան առաջիկա սեպտեմբեր-հոկտեմբերին»: Առավել մանրամասն՝ թերթի այսօրվա համարում։


Ինչպես նախկինում, այնպես էլ հիմա տարբեր կազմակերպություններ իրենց ծառայություններն են առաջարկում իշխող ուժին և նրա ներկայացուցիչներին։ Դրանք տարբեր դրսևորումներ ունեն՝ դահլիճների, տարածքների անվճար տրամադրում, բուկլետների անվճար տպագրություն, քարոզարշավի համար բենզին, մեքենա, ուտելիք, գումարներ։ Դրանց որոշ մասն անթաքույց է կատարվում, օրինակ՝ «Իմ քայլը» դաշինքի դրամահավաքին շուրջ 240 միլիոն դրամ հանգանակվեց, մինչդեռ 2017-ին «Ելքի» դրամահավաքներին 3 ուժերը միասին առավելագույնը 15 միլիոն դրամ էին հավաքում։ Հարց է ծագում՝ այս գումարներն ու անվճար ծառայությունները կոռուպցիոն դրսևորումնե՞ր են, թե՞ ոչ, անգամ եթե կամավոր են։


Այսօր «Ժողովուրդ» օրաթերթը լուր է հրապարակել, ըստ որի «Վարչապետ Նիկոլ Փաշինյանը նոյեմբերի 20-ին պաշտոնական այցով Վատիկանում կլինի: Նախատեսված է ՀՀ վարչապետ Փաշինյանի և Հռոմի Սրբազան Քահանայապետ Ֆրանցիսկոս Պապի հանդիպումը»։ Լրագրողը Փաշինյանի մամուլի խոսնակ Վլադիմիր Կարապետյանից փորձել է պարզել՝ ինչ օրակարգով է վարչապետը հանդիպելու Հռոմի պապի հետ: Կարապետյանը, չհերքելով հանդիպման մասին տեղեկությունն, ասել է. «Վարչապետի այցերի վերաբերյալ մենք ժամանակին հայտարարություն և հաղորդագրություն կտարածենք»: Իրականում, մեզ ասացին, որ վարչապետն այդ օրերին այց ունի ծրագրված Իտալիա՝ նոյեմբերի 21-22-ին, իսկ Ֆրանցիսկոս պապի հետ հանդիպում նախատեսված չէ։ Առհասարակ՝ Վատիկանում չեն սիրում, որ Իտալիա կատարելիք այցերի շրջանակներում «ձեռքի հետ» էլ Վատիկան են մտնում տարբեր բարձրաստիճան հյուրեր, նախընտրում են, որ Վատիկան հատուկ այց իրականացվի՝ նախապես ծրագրված և հաստատված օրակարգով։ Իսկ նման այց մինչ այս պահը նախատեսված չէ։


Հանրայինի տնօրեն Մարգարիտա Գրիգորյանին հարցրինք՝ ինչ վիճակում է երկու ամիս առաջ Հանրայինի դեմ հարուցված քրեական գործը․ կարճվե՞լ է այն․ «Գործը Հանրայինի դեմ չէր հարուցված․ երկու ամիս առաջ հարուցվել է գործ՝ փաստի առիթով, կան կասկածներ, որի առնչությամբ Հանրայինն ունի մասնակցություն․ քննությունն ընթանում է․ օրենքի տառի համաձայն, չեմ կարող ասել՝ այն ուր է հասել․ ամենակարևորը այս ամենում այն է, որ գործը Հանրայինի դեմ հարուցված չէ, այլ Հանրայինը գործով անցնում է մասնակցության մասով»։ Տեսակետ կա, որ այդ գործի հետ կապված դուք և Ռուբեն Ջաղինյանը վաճառում եք ձեր բնակարանները․ մասնավորապես դուք՝ Հյուսիսայինի վրա գտնվող ձեր բնաարանը, որպեսզի փակեք այդ գումարները․ «Ինչպես ասում են․ իմ մասին ինֆորմացիան անչափ չափազանցեցված է․ կցանկանայի իմանայիք․ ես ունեմ մեկ բնակարան, որը ոչ միայն Հյուսիսայինում չէ, ավելին՝ ես այն ունեցել եմ մինչև Հանրայինում աշխատելը, էլ ավելին՝ ոչ մի կերպ չեմ պատրաստվում այն վաճառել»։


«Քաղաքացու որոշում» կուսակցությունը օրերս դիմել էր գլխավոր դատախազ Արթուր Դավթյանին և ԱԺ նախագահ Արարատ Միրզոյանին՝ հայտարարելով, թե պետք է դադարեցվի ԱԺ «ԲՀԿ» խմբակցության ղեկավար Գագիկ Ծառուկյանի պատգամավորի լիազորությունները։ Մանրամասնելով՝ նշել էին, որ խոսքը վերաբերում է ապօրինի ձեռնարակատիրական գործունեությամբ զբաղվելու կասկածին, ինչի հաստատման դեպքում նշված պատգամավորի լիազորությունները պետք է դադարեցվեն։ Հայաստանի Հանրապետությունում բիզնեսը պետական կառավարման համակարգից պետք է տարանջատված լինի։ Մինչդեռ աղմուկ բարձրացրած այս հայտարարության ֆոնին մենք նամակ ենք ստացել քաղաքացիներից, որտեղ նշում են, որ ՔՈ-ի հիմնադիր Արթուր Ավագյանը Մարգարյան-Հալաբյան խաչմերուկում սրճարան է կառուցում և դրա համար նրան տրվել են արտոնություններ։  «Արմենիա բժշկական կենտրոնի հարևանությամբ գտնվող այգու տարածքում, ավելի կոնկրետ Մարգարյան-Հալաբյան խաչմերուկում, տարիներ շարունակ գործում էր մի բացօթյա սրճարան, որն, ըստ խոսակցությունների, պատկանում էր Աջափնյակ վարչական շրջանի նախկին ղեկավար Արծրուն Խաչատրյանի որդուն:  Հետհեղափոխական շրջանում այդ սրճարանը ապամոնտաժվեց, և որևէ մեկին թույլ չտվեցին այդ հատվածում սրճարան կառուցել: Կից ներկայացված լուսանկարները, սակայն, փաստում են, որ այնուամենայնիվ, վերջին օրերին հայտնվել է ինչ-որ մեկը, ում տրվել է այդ հատվածում սրճարան կառուցելու արտոնություն, և շինարարական աշխատանքներն այս պահին էլ լայն թափով ընթացքի մեջ են: Հավաստի աղբյուրները փոխանցեցին, որ այդ արտոնյալ անձը «Քաղաքացու որոշում» կուսակցության հիմնադիր անդամ Արթուր Ավագյանն է։ Հենց այս նոտայի վրա էլ ի հայտ է գալիս նույն կուսակցության անդամների կողմից՝ վերջին օրերին ԲՀԿ նախագահ Գագիկ Ծառուկյանի նկատմամբ իրականացված գործողությունների պատճառահետևանքային շղթան: Ստացվում է, որ մեկ անձի շահեր սպասարկելու մեջ ավելի հմուտ են հենց «ՔՈ» անդամները, ովքեր, իրենց կուսակցության հիմնադիր անդամ Արթուր Ավագյանի շահերից ելնելով թեկուզև անհեթեթ, բայց և այնպես ինչ-որ գործընթաց են փորձում սկսել: Փաստերը համադրելով կարելի այս ամենից հետևություն անել, որ այդ սրճարանը կառուցելու թույլտվությունն հենց այն գինն էր, ինչի համար վերջին օրերին փոթորիկ մեկ բաժակ ջրում սկզբունքով ակտիվացել են «ՔՈ» անդամները»,- նշված է նամակում։ «Հրապարակ»-ի հետ զրույցում Ավագյանը հաստատեց նամակի բովանդակության մի մասը միայն։ «Կառուցում է ընկերությունը, որի հիմնադիրն եմ ես։ Իրականությանը չի համապատասխանում, որ նախկինում ապամոնտաժվել է։ Հողը, որի վրա գտնվում է սրճարանը սեփականության իրավունքով պատկանում է մի անձի, որից ես վարձակալել եմ և ներդրում եմ արել։ Ուղղակի անբարեկարգ վիճակ է եղել, ես բարեկարգել եմ։ Սեզոնային է, սեզոնից առաջ արդիականացման աշխատանքներ ենք արել»։ Նա նաև նշեց՝ տարածքը վարձակալել է Արծրուն Խաչատրյանի որդուց։


ՀՀՇ-ական շրջանի պետական բարձր պաշտոնյաներից մեկն ուշագրավ պատմություն արեց․ «Նոր-նոր էր Լևոն Տեր-Պետրոսյանը եկել իշխանության, երբ անսպասելի նախագահական կանչեցին ինձ և ևս երկու բարձր պաշտոնյայի։ Տեր-Պետրոսյանը տարբեր հարցեր քննարկելուց հետո հանկարծ ասաց․ «Մի բան էլ՝ սրանից հետո չտեսնեմ, որ Լյուսյային (խոսքը կնոջ՝ Լյուդմիլա Տեր-Պետրոսյանի մասին է) որևէ միջոցառման հետներդ տանեք, առհասարակ՝ հեռուստատեսային լուրերի թողարկման ժամանակ իրեն չտեսնեմ էկրանին»»։ Մեր զրուցակիցը «կանանց» թեմայով մի պատմություն էլ Կարեն Դեմիրճյանից պատմեց․ Կենտկոմի քարտուղար եղած տարիներին, երբ Կարեն Սերոբիչը պետք է կարևոր նշանակում անելիս լիներ, թեկնածուին ասում էր․ «Կնոջդ ասա՝ սեղան դնի, գամ ձեզ հյուր»։ Եվ երբ հյուր էր գնում, հատուկ հետևում էր ամուսինների փոխհարաբերություններին, եթե նկատում էր, որ կինն է այդ տան գլխավորը, և ամուսինը ենթարկվում է կնոջը, երբեք նման մարդուն պատասխանատու պաշտոնի չէր նշանակում։


Մեր աղբյուրի փոխանցմամբ՝ այնքան էլ այնպես չէ, թե ՀԱՊԿ քարտուղարի հարցը մեկընդմիշտ լուծված է․ 2-3 ամիս հետո ՀԱՊԿ նիստում (ժամկետները դեռ հայտնի չեն) հարցը կրկին օրակարգ կմտնի: Բայց չէ՞ որ ՀԱՊԿ անդամ երկրներն արդեն իսկ ասել են, որ պաշտպանում են Բելառուսի թեկնածու Զասին։ «Ոչ, դա ընդամենը փիար ակցիա էր Լուկաշենկոյի կողմից, դա Բատկայի երազանք-ճնշումն էր Պուտինի վրա՝ ցույց տալու, թե ինչ ազդեցություն ունի ՀԱՊԿ-ում Նազարբաև-Լուկաշենկո տանդեմը, նույնը՝ ԵԱՏՄ-ում։ Մի մոռացեք, որ Լուկաշենկոն ասել էր՝ մինչև դեկտեմբեր կլուծվի Զասի հարցը։ Դեկտեմբերն անցավ, հարցը չլուծվեց. այդ փաստաթուղթը ստորագրել են միայն Տաջիկստանն ու Բելառուսը, հարցի քննարկումը կշարունակվի մինչև պաշտոնական նշանակում։ Էտապներ կան, որոնցից չես կարող խուսափել, դա կարող է անգամ վերածվել լուրջ սկանդալի՝ հաշվի առնելով Ռուսաստան-Բելառուս հարաբերությունների վերջին թնջուկը՝ «հարկային մանյովրին»՝ 10 միլիարդին առնչվող։ Կողմերից ոչ մեկը չի ցանկանում զիջել, Լուկաշենկոն այդ հարցում ևս բույանիտ արեց, հիմա լուռ հետ է քաշվել։ Բելառուսում այս տարի ընտրություններ են՝ և՛ խորհրդարանական, և՛ նախագահական, Ռուսաստանը կարող է քթից բերել։ Դրա համար է Բատկան լռում։ Այնպես որ՝ պետք է սպասել, սրանք համալիր լուծման հարցեր են»:


Արցախի նախկին ՄԻՊ Ռուբեն Մելիքյանը ֆեյսբուքյան իր էջում գրում է. Եթե Հայաստանում 2018 թվականին տեղի ունեցած քաղաքական ցնցումները (ինչ ուզում եք անունը դրեք) «չկապիտալիզացվեն» Արցախի հարցում մեր դիրքերի ամրապնդմամբ, ապա այդ ամենը հետին թվով կդառնա բացարձակ անիմաստ՝ Ավետարանական հայտնի թզենու պես։ Արցախի հարցը, ինձ համար, մեր պետականության բացարձակ առաջնահերթությունն է։ Իսկ մյուս բոլոր հարցերը, որքան էլ կարևոր լինեն, Արցախի հարցի համեմատ պետք է դիտարկվեն առաջնահերթությունների ստորադաս «զամբյուղում» (թեև մյուս հարցերում ևս «հեղափոխական» իշխանությունները, ցավոք, առանձնապես պարզերես չեն)։ Մինսկի խմբի համանախագահների այսօրվա հայտարարությունը փաստեց, որ մեր «հեղափոխական» թզենին, ցավոք, դեռ անպտուղ է՝ չնայած մեր դիվանագետների իրապես գնահատելի ջանքերին։ ՀԳ. Հնարավոր թյուրըմբռնումը կանխելու համար հատուկ ընդգծեմ, որ Հայաստանի և ոչ մի ղեկավարի (ներառյալ գործող Վարչապետին) երբեք չեմ համարել ու հիմա էլ չեմ համարում դավաճան կամ «հողեր հանձնող»։


«Կարծում եմ, որ Գագիկ Խաչատրյանն այլ նվեր է մատուցել կամ պատրաստվում է մատուցել, և դա ոչ թե շարժական, այլ անշարժ գույք է՝ «նվեր» աղբահանության հիմնարկին»,- անդրադառնալով մամուլում հրապարակված տեղեկությանը, թե քաղաքապետարանին «Կամազներ» նվիրել է երբեմնի սուպերնախարար Գագիկ Խաչատրյանը, 168.am-ի հետ զրույցում ասաց Երևանի ավագանու «Լույս» խմբակցության ղեկավար Դավիթ Խաժակյանը: Ճշտող հարցին ի պատասխան՝ Խաժակյանն ասաց, որ խոսքը կառույցի, ինչ-որ շինության կամ շինությունների մասին է, և այդ տեղեկությունն այս պահին իրենք ուսումնասիրում են: Ինչպես ավելի վաղ տեղեկացրել էր 168.am-ը, «Ժամանակ» թերթը տեղեկություններ էր ստացել, որ քաղաքապետարանին 20 «Կամազ» նվիրել է ՊԵԿ նախկին նախագահ, Ֆինանսների նախկին նախարար Գագիկ Խաչատրյանը, որը այս պահին կալանավորված է: Ըստ թերթի՝ Խաչատրյանի կալանավորված լինելու հանգամանքով է պայմանավորված նրա անունը՝ որպես բարերար, գաղտնի պահելը: Րոպեներ առաջ ավարտված ասուլիսում՝ այս և նվիրատվություններին առնչվող հարցերի վերաբերյալ, Երևանի քաղաքապետի մամուլի խոսնակ Հակոբ Կարապետյանը ներկայացրել էր պարզաբանումներ:


Երևանի քաղաքապետ Հայկ Մարությանը հունվարի 13-ին որոշումներ էր ստորագրել, որոնց համաձայն Երևանի 3 դպրոցների տնօրեններն ազատվել են աշխատանքից: Որոշումների համաձայն, Նատալյա Ստեփանյանը հունվարի 16-ից ազատվել է «Երևանի Ալ. Պուշկինի անվան համար 8 հիմնական դպրոց» պետական ոչ առևտրային կազմակերպության տնօրենի պաշտոնից: Լուծվել է նրա հետ 2014 թվականի հունվարի 15-ին կնքված աշխատանքային պայմանագիրը: Ռուզաննա Գրիգորյանը հունվարի 16-ից ազատվել է «Երևանի Էռնեստ Թելմանի անվան համար 13 հիմնական դպրոց» պետական ոչ առևտրային կազմակերպության տնօրենի պաշտոնից: Լուծվել է նրա հետ 2014 թվականի հունվարի 15-ին կնքված աշխատանքային պայմանագիրը: Մարիաննա Ավագյանը հունվարի 16-ից ազատվել է «Երևանի համար 98 հիմնական դպրոց» պետական ոչ առևտրային կազմակերպության տնօրենի պաշտոնից: Լուծվել է նրա հետ 2014 թվականի հունվարի 15-ին կնքված աշխատանքային պայմանագիրը: Երևանի քաղաքապետարանի հանրակրթության վարչության պետ Աննա Ստեփանյանից փորձեցինք ճշտել, թե որոնք են տնօրեններին աշխատանքից ազատելու հիմքերը։ Նա մեզ հետ զրույցում ընդգծեց, որ տնօրենները ոչ թե հեռացվել են աշխատանքից, այլ ազատվել են, քանի որ լրացել էր վերջիններիս հետ աշխատանքային պայմանագիրը, որը և կնքվում է 5 տարի ժամկետով, ներկայումս նրանք կատարում են տնօրենի ժամանակավոր պաշտոնակատարի պարտականությունները, և կարող են մասնակցել տնօրենի պաշտոնի համար հայտարարվող մրցույթին։


ՀԱՅՏԱՐԱՐՈՒԹՅՈՒՆ - Խորհրդարանական ամենամեծ ընդդիմադիր քաղաքական ուժի՝ «Բարգավաճ Հայաստան» կուսակցության նախագահ Գագիկ Ծառուկյանի, ինչպես նաև ԲՀԿ տարածքային կառույցների շուրջ ծավալվող իրադարձությունները ցավալի վկայությունն են այն իրողության, որ իշխանությունը՝ պատրաստ չլինելով և անկարող լինելով բովանդակային երկխոսությամբ հակադարձել խորհրդարանական և արտախորհրդարանական ընդդիմության կողմից հնչող հիմնավորված և փաստարկված քննադատություններին, ինչպես նաև սեփական իշխանությունն ամեն գնով պահպանելու, վարչախմբի կառավարչական ձախողումները քողարկելու նպատակով՝ պատրաստ է դիմել ցանկացած բնույթի բռնաճնշումների: Ակներև է, որ ԲՀԿ նախագահի նկատմամբ քաղաքական դրդապատճառներով քրեական հետապնդումն ու նրա անձի վարկաբեկման արշավը սկսվեց այն բանից հետո, երբ վերջինս հանդես եկավ Կառավարության ամբողջական ձախողման և տապալման մասին քաղաքական գնահատականով և կառավարության ամբողջ կազմի հրաժարականի պահանջով։ Դրա վառ վկայությունը ՀՀ գլխավոր դատախազի միջնորդության քննարկումներն էին Ազգային ժողովում։ Տարված լինելով ամբողջատիրական նկրտումներով և Նիկոլ Փաշինյանի բացարձակ իշխանությունը հաստատելու մոլուցքով, իշխանությունը մերժել է քաղաքական ընդդիմության կողմից մեր պետության և հասարկության առջև ծառացած խնդիրները համատեղ ուժերով լուծելու ցանկացած նախաձեռնություն։ Բազմաթիվ ներքին և արտաքին մարտահրավերներ դիմագրավող մեր երկրում, բռնաճնշումների, անհանդուրժողականության և ազգային պառակտումի այս մթնոլորտը Հայաստանի պետականության ընթացքը կանգնեցնում է անկանխատեսելի սպառնալիքների և կորուստների վտանգի առջև: Պահանջում ենք գործող իշխանություններից՝ դադարեցնել երկրում ճգնաժամը խորացնող ռեպրեսիվ գործելաոճը և անհապաղ վերադարձնել գործընթացները քաղաքական հարթություն։ Կոչ ենք անում մեր հայրենակիցներին, ինչպես նաև քաղաքական և հասարակական ուժերին՝ համախմբվել ազգային-պետական իրական օրակարգի շուրջ, համազգային համախոհությամբ և ներուժով հաղթահարել մեր պետականությանն ուղղված մարտահրավերները։ Կուսակցություններ՝ «Հայրենիք», «Հ.Յ. Դաշնակցություն», «Մեկ Հայաստան»։ Տեղեկացում. հայտարարությունը բաց է այլ ուժերի միացման համար: 16.06.2020 թ.։


Ազերթաջ պետական գործակալությունը հայտնում է, որ ապրիլյան պատերազմի տարելիցի առթիվ Ադրբեջանի նախագահ Իլհամ Ալիևը այցելել է զինված ուժերի հատուկ նշանակության զորամաս: Այլ մանրամասնություններ չեն հաղորդվում, բայց փաստը բավական խորհրդանշական է: Հակառակորդի քարոզչությունը պնդում է, որ ապրիլյան մարտական գործողություններն «սկսել է հայկական կողմը՝ զանգվածային հրթիռահրետակոծության ենթարկելով մերձճակատային խաղաղ բնակավայրերը, որոնց անվտանգությունն ապահովելու համար էլ ադրբեջանական բանակն անցել է հակագրոհի»: Ալիևի այցը հատուկ նշանակության զորամաս վկայում է, որ երեք տարի առաջ հենց այդ ուժերն են գրոհել հայկական դիրքերը՝ նպատակ ունենալով ճեղքել պաշտպանությունը և օգնության հասած համաբանակային զորամիավորումներին փոխանցել հարձակումն ավարտին հասցնելու գործը: Հայկական բանակը գործ է ունեցել ադրբեջանական հատուկ նշանակության ուժերի հետ, ինչը միանշանակորեն վկայում է, որ լայնածավալ հարձակումը հակառակորդի կողմից վաղօրոք նախապատրաստված է եղել: Ի՞նչ է ասելու հատուկ նշանակության զորամասին Իլհամ Ալիևը: Կարողանալու՞ է խոստովանել, որ Արցախի խնդիրն ուժով լուծելու ծրագիրը երեք տարի առաջ հիմնավորապես ձախողվել է: Թե՞ շարունակելու է պնդել, որ դա ադրբեջանական բանակի «հաղթանակն էր»: Ըստ երևույթին, Ալիևի համար դժվար է խոստովանել ճշմարտությունը: Մյուս կողմից, սակայն, իրականությունն այնքան դաժան է, որ նրան ամեն րոպե հարկ է հաշվի նստել փաստացի իրավիճակի հետ: Հակառակ դեպքում նրան սպասում է քաղաքական լիակատար ֆիասկո:


Հարգելի հայրենակիցներ, հաշվի առնելով մեր գործունեության վերաբերյալ հաճախ շրջանառվող ակնհայտ ապատեղեկատվությունը՝ նպատակահարմար ենք գտնում որոշակի պարզաբանումներ տալ մեր արած աշխատանքի արդյունքների մասին: Մենք առաջիկայում պարբերաբար հանդես կգանք մեր գործունեությունը լուսաբանող նյութերով և կծանոթացնենք մեր հանրությանը, թե մենք ով ենք, ինչ ենք անում, ինչ ծրագրեր ունենք, ինչ խնդիրներ ենք լուծում ու ինչ հաջողություններ են գրանցում: Ընկերությունը Հայաստանում թարմ վիճակում արտահանման նպատակով գյուղմթերք մթերող խոշորագույն ընկերությունն է: Մենք աննախադեպ հաջողությունների ենք հասել արտասահմանյան շուկաներում հայկական ապրանքների համար ամուր դիրքեր գրավելու և մրցունակությունն ապահովելու հարցերում, մասնավորապես Ռուսաստանի Դաշնությունում մանրածախ սուպերմարկետների հետ ուղիղ մատակարարման պայմանագրերի շնորհիվ որոշ ապրանքների մասով ընկերության վաճառքի բաժինը կազմում է այդ շուկայի ավելի քան 10 տոկոսը: Ընկերությունը հայկական մրգերն ու բանջարեղենը՝ ինչպես սեփական արտադրության, այնպես էլ մեր ֆերմերներից մթերվող, արտահանում է նաև Բելառուս, Լեհաստան, Շվեդիա, Ուկրաինա, Մերձավոր Արևելք և այլ ուղղություններով: Ընդհանուր առմամբ ընկերության մատակարարման պայմանագրերը ապահովում են ավելի քան 300 մլն թիրախային գնորդ ընդգրկող շուկաներ: Այդ շուկաներում ընկերության հիմնական մրցակիցներն են այլ արտահանող ընկերություններ Թուրքիայից, Ադրբեջանից, Ուզբեկստանից, Մարոկոյից և Չինաստանից: Մեզ հաջողվել է այս երկրների ընկերությունների հետ մրցակցող կայուն մեխանիզմ ստեղծել հայկական ապրանքներով: Ընկերությունն իր բնականոն գործունեությունը շարունակելու դեպքում, ինչպես և անցյալ տարի, այս տարի նույնպես մտադրություն ունի Հայաստանից արտահանել ավելի քան 100.000 տոննա մթերված և սեփական արտադրության թարմ ու վերամշակված գյուղմթերք: Մթերումները սեզոնային են և հիմնականում իրականացվում են 9 մարզերի մոտ 80 համայնքներից՝ Արարատի մարզ Ավշար, Սիսավան, Քաղցրաշեն, Նարեկ, Նորաշեն, Վերին Արտաշատ, Շահումյան, Գետազատ, Կանաչուտ, Մրգանուշ, Ջրաշեն, Սուրենավան, Փոքր Վեդի, Նոր Ուղի, Լուսառատ, Դաշտաքար, Վերին Դվին, Ներքին Դվին, Արմավիրի մարզ Լուկաշին, Մրգաշատ, Ալաշկերտ, Բերքաշատ, Արևիկ, Հացիկ, Այգեշատ, Մայիսյան, Մյասնիկյան, Արաքս, Լենուղի, Նոր Ամասիա, Նալբանդյան, Տանձուտ, Շենիկ, Երվանդաշատ, Բագարան, Դաշտ Տավուշի մարզ Լճկաձոր, Բագրատաշեն , Պտղավան, Հաղթանակ, Բերդավան Լոռու մարզ ք. Տաշիր Վայոց Ձորի մարզ Արենի, Ռինդ, Աղավնաձոր, Քարագլուխ, Սալի, Արագածոտնի մարզ Ուշի, Կարբի, Օհանավան, Փարպի, Ոսկևազ, Սասունիկ, Օշական, Ուջան, Ագարակ Շիրակի մարզ Կառնուտ, Բենիամին, Ախուրյան, Ազատան, Հացիկ, Գետք, Առափի, Արևիկ Գեղարքունիքի մարզ Վարդենիկ, Զոլաքար, Աստղաձոր, Վաղաշեն, Ծովինար, Ներքին Գետաշեն, Վերին Գետաշեն, Գեղհովիտ, Մադինա, Լիճք, Վարդաձոր, Ձորագյուղ, Երանոս, Կոտայքի մարզ Նոր Գեղի, Նոր Արտամետ, Մրգաշեն, Գեղաշեն: Օրինակ, ներկայումս Շիրակի մարզի Արևիկ ու Կառնուտ համայնքներից մթերվում է բազուկ, Լոռու մարզի Տաշիր քաղաքից, Արմավիրի մարզի Դաշտ, Կոտայքի մարզի Գեղաշեն համայնքներից մթերվում է կաթ: Մեր կողմից այդ համայնքներում կատարվող աշխատանքի մասին կարող են պատմել հենց այդ համայնքների բնակիչները: Ընկերությունը լուծել է Հայաստանի գյուղմթերքի համար ամենակարևոր խնդիրը՝ արտասահմանում հայկական գյուղմթերքը իրացնելու խնդիրը, աննախադեպ հնարավորություններ են ստեղծվել մեր և մյուս հայկական ընկերությունների համար Հայաստանից ներկայիս արտահանվող թարմ գյուղմթերքի ծավալները բազմապատկել, հասցնել 300 հազար տոննայի և ավելիի առաջիկա 1-2 տարվա ընթացքում:


Լիդիանի նոր պահնորդական կազմակերպությունը լարվածություն է ստեղծում Ամուլսարում։ Նախորդ օրը նրանք զինված ներխուժել էին պահպանության կետ, ճզմել սպանել Ամուլսարի պահապանների խնամած շների ձագերին, զենքով հրապարակային հոխորտացել։ Այսօր իրավիճակը շարունակում է լարված մնալ, որովհետև նախորդ օրվա ձեռք բերած պայմանավորվածությունները, կարծես, չեն պահպանվում։ Ամուլսարի պահպանության պայքարը խաղաղ, ոչ բռնի անհնազանդություն է, իսկ ահա Լիդիանի վարձած կազմակերպությունը հստակորեն սադրանքի է գնում։ Ի դեպ, Լիդիանը չի հայտնում նոր պահնորդական կազմակերպության անունը, ընկերության մեքենաների վրա նույնպես բացակայում են անվան տարբերանշանները. Ջերմուկում շրջանառվող տեղեկությունների համաձայն ընկերության անունը «Հատուկ անվտանգության ծառայություն» է: Լիդիան Ինթերնեշընըլը լուծարվել կամ վերակազմակերպվել ու անցել է իր պարտատերերերից երեք ներդրումային ֆոնդերի՝ Orion Resource Partners-ի, Osisko Mining-ի and Resource Capital Fund-ի տիրապետմանը, Լիդիանի բոլոր սեփականատերերը պատասխանատու են ստեղված իրավիճակի համար։ Հարգանքով՝ Հայկական բնապահպանական ճակատ (ՀԲՃ) քաղաքացիական նախաձեռնություն։


Կապանում կրքերը չեն հանդարտվում։ Վաղ առավոտից, երբ Քաջարանում մտել էին մարդկանց բնակարաններ և բերման ենթարկել մի քանիսին Կապանի ոստիկանություն, ապա բռնության ենթարկել, քաջարանցիների մի մեծ խումբ գնացել էր Կապան, պաշարել ոստիկանության շենքը և պահանջում էին ազատ արձակել մարդկանց։ Գոնե՝ Երևան չտեղափոխել։ Ըստ լուրերի, բերման ենթարկվածներին պարտադրել են ցուցմունք տալ Քաջարանի քաղաքապետի դեմ։ Մի քանի ժամ շարունակ մարդիկ բողոքի ակցիա են արել Կապանում. և դեռևս չեն ցրվել։ Մեզ հասած տեղեկություններով՝ Երևանից մեծ թվով ոստիկանական ուժեր են ուղարկվել Կապան։ Ներքին զորքերի ստորաբաժանում է մեկնել, որ բունտը կանխի։ Իշխանությունն, ըստ ամենայնի, անհանգստացած է այս ակցիայից և վախենում է, որ այն կարող է տարածում գտնել և վերաճել բողոքի պրոցեսի։


Թբիլիսիից Երևան ուղևորվող մարդատար մեքենան այսօր՝ հուլիսի 8-ին, ժամը 14։30-ի սահմաններում վթարի է ենթարկվել Տավուշի մարզում։ Դիլիջան քաղաքի կենտրոնական հատվածում բախվել են Վրաստանից ժամանող Mercedes Vito մակնիշի 50 RR 553 համարանիշի (վարորդ՝ Լ.Ա.) և Opel մակնիշի 34 QC 576 համարանիշի (վարորդ՝ Գ.Հ .) ավտոմեքենաները։ Հայաստանի Հանրապետության արտակարգ իրավիճակների նախարարությունից հայտնում են, որ վթարի հետևանքով 1 հոգի տեղում մահացել է, 6 հոգու տեղում օգնություն են ցուցաբերել օպերատիվորեն դեպքի վայր ժամանած Դիլիջանի հիվանդանոցի բժիշկները։ «ՃՏՊ-ի հետևանքով «Mercedes Viano» մակնիշի ավտոմեքենայի ուղևորը (ՌԴ քաղաքացի Ա.Խ.-ն, ծնված 1993 թ.) տեղում մահացել է: Այլ տուժածներ չկան։ Փրկարարները հոսանքազրկել են ավտոմեքենաները»,- նշված է ԱԻՆ հաղորդագրության մեջ։


Ժամեր շարունակ համացանցում քննարկվում է, թե ինչպես է «Յուվենտուսի» և Իտալիայի հավաքականի նախկին լեգենդար հարձակվող Ալեսանդրո Դել Պիերոն հայտնվել Հայաստանում։ Բանն այն է, որ նախկին ֆուտոլիստը ինստագրամի իր էջում կիսվել է մի տեսանյութով՝ բարի լույս մաղթելով Երևանին։ Ինչպես փոխանցում է Metaratings.ru-ն, կորոնավիրուսի պատճառով Դել Պիերոն չի կարողացել այցելել Իտալիայում Ռուսաստանի Դաշնության երկու գլխավոր հյուպատոսություններից որևէ մեկը, որոնք տեղակայված են պետության հյուսիսում՝ Միլանում և Ջենովայում: Այս կապակցությամբ Դել Պիերոն և նրա շրջապատը որոշել են Մոսկվա մեկնել այլ ճանապարհով․ նրանք Լոս Անջելեսից մեկնել են Երևան՝ Հայաստանում Ռուսաստանի վիզա ստանալու համար: Ռուսաստանաբնակ հայտնի հայ մեկնաբան Նոբել Առուստամյանն էլ արդեն տեղեկացրել է, որ Ռուսաստանի վիզա ստանալու կարգը հաջող է ընթացել և ինքը «Յուվենտուսի» նախկին հարձակվողի հետ Երևանից մեկնել է Մոսկվա: Նշենք, որ ՀՖՖ-ն հայտնել էր, որ նախկին ֆուտբոլիստի այցի հետ ՀՖՖ-ն որևէ առնչություն չունի։


ԱԺ նախկին փոխնախագահ Արփինե Հովհաննիսյանը գրել է․ «Ապօրինի գույքի բռնագանձման, իրավապահների պահվածքի, պատգամավորների անիմաստ ու անտեղյակ հրճվանքի մասին ԿԱՄ Ժողովրդինը ժողովրդին, բայց դուք ժողովուրդը չեք՝ պարգևավճարները վկա! Այսպիսով՝ խորհրդարանը ընդունեց «Ապօրինի ծագում ունեցող գույքի բռնագանձման մասին» ՀՀ օրենքը: Ինչպես նախորդ անգամ, այս անգամ ևս չեմ մեկնաբանի անտեղյակ ու շուտասելուկի պես բացառապես օրենքի վերնագիրը կարդացած ու կրկնող պատգամավորներին՝ հատկապես ճամբարափոխ եղածներին։ Եթե հիշում եք՝ մեր հասարակական կազմակերպությունը, ինչպես նաև խորհրդարանական խմբակցությունները հրապարակել էին մի շարք առաջարկներ նախագծի վերաբերյալ, և ուրախ եմ, որ իշխանական ողջ ճամբարից այս նախագծից տեղյակ միակ մարդը՝ նախարար Բադասյանը դրսևորել է որոշակի խելամտություն՝ արձագանքելով որոշ առաջարկների և որոշակի փոփոխություններ մտցնելով: Այսպես՝ 1. Ապօրինի ծագում ունեցող գույքի բռնագանձման շեմը 25 միլիոն դրամից բարձրացվել է 50 միլիոն դրամի: Սա համադարման չէ, բայց էլի դրական է՝ հաշվի առնելով, որ ժողովրդի վարչապետը հանձնարարել է մարդկանց վարորդներից մինչև օգնական ու խորհրդական ստուգել ու գույք խլել: 2. Փոփոխությունների արդյունքում հստակեցվեց բարեխիղճ ձեռք բերողի (այսինքն անձի, ով չգիտեր ու չէր կարող իմանալ, որ իր ձեռքբերածը ապօրինի է) ապացուցման շեմը։ Այդ անձի դեպքում գույքը ՉԻ ԿԱՐՈՂ վերցվել, եթե իհարկե պետությունը չապացուցի, որ բարեխիղճ ձեռքբերողը սկզբնական սեփականատիրոջ խախտումների մասին գիտեր կամ պարտավոր էր իմանալ: Ի՞նչ է սա նշանակում: Եթե անձը, օրինակ, գույքի գնման պահին որևէ պաշտոն չի զբաղեցրել կամ թեկուզ զբաղեցրել է ու որևէ այլ անձից օրինական, հիմնավորված եկամուտով գնել է ասենք հողատարածք, ապա նրանից գույքը չի կարելի վերցնել, եթե օրինակ ապացուցվի, որ առաջին (նախկին սեփականատերը) ձեռքբերելիս ապօրինի է ձեռքբերել կամ աճուրդի կամ մրցույթի ժամանակ թերություններ են եղել և այլն, բայց հաջորդ սեփականատերը չի իմացել այդ մասին: Սա շեշտում եմ հատուկ՝ քանզի ժողվարչապետի ցուցումների հիման վրա «մարադյորության» հակված առանձին իրավապահներ սկսել են ահաբեկել մարդկանց ու սպառնալ: Մեկ անգամ ասել եմ իրավապահներին, հիմա էլ կրկնում եմ՝ բացի ժողվարչապետի ու իր թիմի քաղաքական ու իրավական պատասխանատվությունից դուք ևս իրավական ու անձնական պատասխանատվություն եք կրելու այս օրենքը ԱՊՕՐԻՆԻ կիրառելու համար: 3. Ուսումնասիրություն իրականացնելու ժամանակահատվածը սահմանվել է որոշման կայացմանը նախորդող տաս տարին, (2010-2020) բացառիկ դեպքերում այդ ժամկետը կարող է ընդգրկել մինչև 1991 թվականը ընկած ժամանակահատվածը: Այս փոփոխությունը պետք է դիտարկել երկու տեսանկյունից՝ քաղաքական և իրավական: Քաղաքական իմաստով ուսումնասիրությունից դուրս է մղվում նորանկախ Հայաստանի պատմության առաջին փուլը՝ իր աղմկահարույց սեփականաշնորհումներով ու մասնավորեցումներով, կոռուպցիոն տարբեր գործարքներով, թալանի ամենատարբեր դրսևորումներով: Ստացվում է՝ անարդարությունների ամբողջական վերականգնում Փաշինյան Նիկոլը չի կարող անել, եթե անգամ ցանկանա: Սակայն իրավական տեսանկյունից լուծումը հասկանալի է: Մինչև 2011 թվականը մեր երկրում չի եղել պաշտոնատար անձանց գույքի հայտարարագրման ինստիտուտը, ապօրինի հարստացման և մի շարք այլ կարևոր օրենքներ ընդունվել են ավելի ուշ, ուստի, եթե իրավական տեսանկյունից ուսումնասիրությունը ընդգրկեր ավելի լայն ժամանակահատված, սա նշանակում է, որ մենք հարյուրից հարյուր դեպքով պարտություններ էին ունենալու ՄԻԵԴ-ում՝ վատթարացնող օրենքին հետադարձ ուժ տալու պատճառով: Ամփոփելով ասեմ՝ եթե իշխանությունը այս խիստ վտանգավոր գործիքը որոշել է կիրառել համատարած ու իրենց պարգևավճարների ու վոյաժների համար սեփականազրկել բոլոր քաղաքական օպոնենտներին կամ Փաշինյանի վախերի հնարավոր սուբյեկտներին, ապա հիասթափեցնեմ: Եթե նորմալ, առանց հիստերիայի ապացուցեք, որ ապօրինի է, ապա դա բառի ուղիղ իմաստով, պիտի հետ գնա ժողովրդին, բայց ոչ ձեր գրպանը: Դրա եղանակների մասին և ոչ միայն կխոսեմ երկուշաբթի օրվա եթերում: Հ.Գ. Ռուստամ ջան, (հիշում ես չէ՞ չեմ քծնում) իրավապահների համար անպայման դասընթաց արա, ուղեցույց պատրաստի, քննարկի, բացատրի: Չմոռանաս ասել, որ մեկից մի գույք վերցնելուց առաջ, իրենք պիտի բացարձակ մաքուր լինեն, ու այդպիսի գույքեր չունենան»:


«Լուսավոր Հայաստան» կուսակցության նախագահ, ԱԺ պատգամավոր Էդմոն Մարուքյանը ֆեյսբուքյան իր էջում գրում է․ «Լրատվամիջոցներից տեղեկացա, որ քաղաքական մեծամասնությունը երեկ խորհրդարանում խմբակցության նիստ է անցկացրել։ Կարելի է ենթադրել, որ մեր նորընտիր գործընկերները մեծ դահլիճ են փնտրել և այս անգամ կանգ են առել ԱԺ դահլիճի վրա։ Հիշեցման կարգով միայն՝ ԱԺ դահլիճը նախատեսված է բացառապես Ազգային ժողովի նիստերի և ԱԺ լսումների համար։ Որևէ խմբակցություն՝ անկախ մեծությունից և թվից, չի կարող և չպետք է երկրի քաղաքական թիվ մեկ դահլիճում խմբակցության նիստ գումարի։ Երկրորդ մտահոգությունս առնչվում է ավելի հիմնարար խնդրի. մեր գործընկեր՝ «Իմ քայլը» դաշինքի խմբակցության նիստն արդեն որերորդ անգամ տեղի է ունեցել գործադիր իշխանության ղեկավարի առաջնորդությամբ։ Երեկվա նիստն էլ ընթացել է վարչապետի պաշտոնակատար Նիկոլ Փաշինյանի գլխավորությամբ։ Հիշեցման կարգով միայն՝ Հայաստանի Սահմանադրության համաձայն՝ օրենսդիր և գործադիր իշխանությունները տարանջատված են, իսկ ձեր քայլերով, հարգելի քաղաքական մեծամասնություն կազմող պատգամավորներ, դուք տարրալուծվում, միախառնվում և միաձուլվում եք գործադիր իշխանության հետ... Սա լուրջ և մտահոգիչ հարց է։ Հորդորում եմ հարգանքով վերաբերվել ՀՀ մայր օրենք Սահմանադրությանը։ ՀՀ Սահմանադրության հոդված 4. Իշխանությունների բաժանման և հավասարակշռման սկզբունքը. Պետական իշխանությունն իրականացվում է Սահմանադրությանը և օրենքներին համապատասխան՝ օրենսդիր, գործադիր և դատական իշխանությունների բաժանման ու հավասարակշռման հիման վրա»:


«Մեկ Հայաստան» կուսակցության ղեկավար Արթուր Ղազինյանը Facebook-ի իր էջում գրել է՝ Համաձայն եմ Ձեր հետ, պարոն Փաշինյան, դուք լիբերալ չեք, սոցիալիստ ու սոցիալ-դեմոկրատ չեք, քանի որ այդպիսին լինելու համար պետք է ունենալ գաղափար, հավատամք, արժեք ու սկզբունքներ։ Ցենտրիստ լինելու մասին նույնիսկ չմտածեք, քանի որ չունեք պետության ու պետականության ընկալում, արժևորում ու կարևորում, չափից դուրս անկանխատեսելի եք, տարերային, անվստահելի ու անկայուն գործընկեր եք ներքին և արտաքին գործընկերների համար։ Նույնիսկ մի էլ մտածեք գաղափարախոսությունների մասին։ Ձեր առաքելությունը խոսելն է, շատ ու երկար։ Նորից խորհուրդ եմ տալիս կարդալ 9-րդ դասարանի «Հասարակագիտություն» առարկայի դասագիրքը, մինիմալ պատկերացում կազմել պետության և իրավունքի մասին, քաղաքական հոսանքների ու գաղափարախոսությունների մասին, քանի որ Ձեր նշած «քաղաքացիական քաղաքական ուժը» ոչ մի աղերս չունի քաղաքագիտության հետ։ Իսկ եթե, այնուամենայնիվ, վստահ եք, որ գոյություն ունի «քաղաքացիական քաղաքական ուժ», ապա մի հապաղեք, անմիջապես սկսեք այդ հոսանքի դոկտրինալ հիմքերի մշակման և ակադեմիական զարգացման աշխատանքները։ Ձեզ մեծ ապագա է սպասում գիտության ոլորտում, մի թաքցրեք Ձեր «տաղանդը», իրացրեք այն հանուն մարդկության և համաշխարհային քաղաքակրթության։


ՀՀ նախկին պաշտպանության նախարար Սեյրան Օհանյանը ֆեյսբուքյան իր էջում գրում է՝ «Սիրելի՛ հայրենակիցներ, Հայրենական պատերազմի մեծարգո՛ վետերաններ, Արցախյան հերոսամարտի փառապա՛նծ մարտիկներ, երկրապահնե՛ր, Ազգային բանակի զինվորնե՛ր, սպանե՛ր, Առանձնահատուկ սիրով և հպարտությամբ շնորհավորում եմ բոլորիս մայիսյան փառահեղ հաղթանակների՝ Եռատոնի կապակցությամբ։ Անցել է կես դարից ավելի, սակայն Հայրենական մեծ պատերազմում խորհրդային բազմազգ միության հաղթանակը այսօր էլ արիության ու նվիրումի, խաղաղությունը գնահատելու և փայփայելու, համամարդկային հանդուրժողականության մեծագույն դաս է երիտասարդ սերունդների համար։ Կողք կողքի մարտնչելով՝ մեր պապերն ու հայրերը, որտեղից էլ լինեն ծնունդով՝ արևմուտքից թե արևելքից, հարավից թե հյուսիսից, դարձել են զինակից եղբայրներ, մարտական ընկերներ և իրենց կյանքը նվիրաբերելով՝ կանգնեցրել ավերածությունների, անդառնալի ողբերգությունների, ցեղասպանության այն ահեղ, դժոխային հորձանուտը, որ մոլեգնում էր Երկրորդ աշխարհամարտի ծանրագույն տարիներին։ Տոգորված մեր պապերի և հայրերի սխրանքներով, տոկունությամբ, նրանց փորձով իմաստնացած՝ հայ ժողովուրդը շարունակել է պայքարել՝ պաշտպանելով նախնիների դարավոր բնօրրանում ազատ, անկախ ապրելու իր իրավունքը և նոր, փառահեղ հաղթանակներ կերտել, որոնցից է հայոց հնամենի բերդաքաղաք Շուշիի ազատագրումը. այն բեկումնային դարձավ Արցախյան պատերազմում և նոր էջ բացեց հայ ժողովրդի պատմության մեջ։ Պատերազմի դաշտում ձևավորված կամավորականների, ազատամարտիկների, երկրապահների ջոկատները, համախմբվելով մեկ գաղափարի շուրջ, մեկ բռունցք դարձած, փառքով են կատարել իրենց խնդիրը և հետագայում էլ նույն վճռականությամբ Հայկական բանակի առաջամարտիկները դարձել՝ գիտակցելով, որ Հայաստանի և Արցախի սահմանների պաշտպանությունը, հայ ժողովրդի անվտանգությունն ապահովել կարող են միայն վերից վար հստակ ենթակայությամբ գործող, միասնական ծրագրով առաջնորդվող և մեկ միասնական հրամանատարություն ունեցող կանոնավոր զինված ուժերը։ Մայիսի 9-ին Արցախի Հանրապետության պաշտպանության բանակը տոնում է իր կազմավորման 27-րդ տարեդարձը: Եվ ես ուզում եմ առաջնահերթորեն շնորհավորել Արցախի Հանրապետության պաշտպանության բանակին, որտեղ անցել են իմ ծառայության ամենաբարդ, ամենապատվաբեր տարիները. նա այսօր էլ շատ հարազատ և թանկ է ինձ համար։ Նա է Արցախի անվտանգության, ռազմաքաղաքական կայունության և խաղաղության երաշխավորը և արդեն մեկ քառորդ դար պատվով է լուծում իր առջև դրված բարդ խնդիրները: Ես չափազանց բարձր եմ գնահատում եմ այն ազնիվ նվիրումը, անտրտունջ ջանքերը, որով ազգային բանակի զինվորներն ու հրամանատարները շարունակում են կատարելագործել իրենց մարտական պատրաստվածությունն ու կարողությունները և արժանապատվորեն իրականացնում ամենօրյա լարված և հիրավի հերոսական ծառայությունը՝ անառիկ պահելով մեր մարտական ընկերների, մեր որդիների արյամբ գծված սահմանները: Վստահեցնում եմ՝ ես այսօր էլ ձեզ հետ եմ, և եթե հարկ լինի, կկանգնեմ արիաբար մարտնչող զինվորի, հրամանատարի կողքին: Արցախյան պատերազմի տարիներին՝ ոչ միայն հաղթանակների, այլև ծանր նահանջի ժամանակներում, կազմավորվել է նաև Երկրապահ կամավորականների միությունը, և մայիսի 8-ին մենք նաև նրանց՝ Երկրապահի օրն ենք նշում՝ գիտակցելով, որ այսօր երկրապահ է Հայաստանի և Արցախի յուրաքանչյուր քաղաքացի, և յուրաքանչյուր հաղթանակի ու պարտության համար պատասխանատու է մեզանից յուրաքանչյուրը։ Եվս մեկ անգամ շնորհավորելով և իմ խորին երախտագիտությունը հայտնելով մեր երկաթե, անընկճելի ժողովրդին՝ խաղաղություն, արժանապատիվ և բարեկեցիկ ապագա եմ մաղթում նրան և խորապես հավատում նրա մեծ ու երջանիկ ապագային։ ...Ես համոզված եմ՝ Արցախյան գոյամարտի անցյալ և ապագա վեհության մասին դեռ նոր ասքեր են հյուսվելու... Եվ սերունդները հավերժ խոնարհվելու են այն քաջերի շիրիմներին, որոնք Արցախյան հերոսամարտի առաջին օրից մինչև ապրիլյան քառօրյա պատերազմը, մինչև այսօր իրենց կյանքն են զոհաբերել հանուն խաղաղության, հանուն մեր փոքրիկ, սրբազան հողակտորի»:


«ԱՊԱՎԵՆ» ՍՊԸ տնօրեն Գագիկ Աղաջանյանը ողջունում է Պետական Եկամուտների Կոմիտեի այսօրվա ընդունած որոշումը երկաթուղային տրանսպորտով բերվող ավտոմեքենաների բեռնաթափումը Երևանում իրականացնելու մասին: Այդ խոհեմ քայլով Պետական Եկամուտների Կոմիտեն հնարավորություն ընձեռեց մեր ավտոներկրողներին հասցնել Հայաստան եկող բոլոր մեքենաները դեռևս սահմանված արտոնյալ ժամկետում ներկրել երկիր, և խուսափել սպառնացող խոշոր ֆինանսական կորուստներից: Այդ որոշումը հասարակական, մասնագիտական, պետական (մասնավորապես ՊԵԿ) կառույցների աշխատակիցների պրոֆեսիոնալ բարձր գիտելիքների շնորհիվ իրավիճակի ճիշտ գնահատման և համապատասխան որոշման ընդունման արդյունք է: Մենք վստահ ենք որ և այսուհետ հասարակական մեծ հնչողություն և պահանջարկ ունեցող հարցերում ևս ՊԵԿ-ը կառաջադրվի շահագռգիր կառույցների և մասնագետների հետ համատեղ քննարկման և լուծումների որոնման սկզբունքներով:


ԿԸՀ քարտուղար Արմեն Սմբատյանը ֆեյսբուքյան իր էջում գրել է․ «Երեկվանից մտածում եմ, որ անպայման գրեմ Արցախի Տիմ ընտրությունների որակի մասին ու մտածում եմ, որ պետք է նկատել, որ դրանք բավական մրցակցային էին, մտածում եմ թվային փոքր վիճակագրություն տալ այն մասին, որ ըստ նախնական տվյալների 277 արձանագրություններից ոչ մեկում առկա չէ հատուկ կարծիք ու 277 տեղամասերից միայն 11-ի մատյաններում է առկա խախտման մասին գրառում... սակայն այս ամենը թերևս լինելով կարևոր միևնույնն է այն հիմնականը չէ, որի մասին կուզենայի կիսվել. տիրող մթնոլոտը՝ համերաշխությունը, փոխադարձ հարգանքը, սխալների նկատմամբ հանդուրժող վերաբերմունքը, մրցակիցների ներկայացուցիչների միմյանց հետ ընկերական շփումը... այս ամենը տեղամասերում ակնհայտորեն տպավորում է քեզ և ընտրական մասնագետի աչքով տեսածդ և վիճակագրությունը դառնում է երկրորդային... ինչպես միշտ՝ Արցախից վերադառնում եմ տպավորված և նորից ու նորից վերադառնալու ակնկալիքով փառք քեզ, Հայ ժողովուրդ, որ վաստակել ես Արցախն ունենալու իրականությունը»։


Ակտիվիստ Տիգրան Մազմանյանը «Հրապարակին» է տրամադրել արխիվային լուսանկարներ իշխանության ներկայացուցիչներից և վարչապետ Նիկոլ Փաշինյանից, և խնդրել, որ դրանք հրապարակվեն։ Մազմանյանին զայրացրել է այն հանգամանքը, որ վարչապետ Նիկոլ Փաշինյանը իր ֆեյսբուքյան էջում հրապարակում է տարբեր քաղաքացիների լուսանկարներ՝ առանց վերջիններիս համաձայնությունը ստանալու և նրանց անձնական կյանքի գաղտնիության իրավունքը խախտելով։


«Իրավունք» թերթը գրում է. «Գնալով սրվում են փոխհարաբերությունները Կոտայքի մարզում, այդտեղ գործող հիմնական դերակատարների միջև՝ մարզպետ Ռոմանոսի, գլխավոր երկրապահ ու պատգամավոր Սասունի և Գագիկ Ծառուկյանի միջև: ԲՀԿ-ի ու Ռոմանոսի միջև կա մի քանի փոխադարձ հայցեր ու բողոքներ դատարաններին և իրավապահներին: ԲՀԿ-ի ներկայացուցիչները մեղադրում են Ռոմանոս Մելիքյանին՝ իրենց հասցեին ընտրակեղծարարի մեղադրանք հնչեցնելու համար, ինչպես նաև Աբովյանի քաղաքապետի ընտրությունների ընթացքում իր լիազորությունները գերազանցելու մեջ: Իր հերթին Ռոմանոսը իրավապահներից պահանջում է քրեական գործ հարուցել ԲՀԿ-ականների դեմ ընտրակեղծարարության համար: Ընդ որում, մարզպետը շարունակում է ԲՀԿ-ին անվանել որպես կուսակցություն, որը առաջնորդվում է «գողական պանյատկեքով» և միաժամանակ հիշեցնում է Ծառուկյանի «ախռանի պետ Էդոյի» խոսքը, թե «Աբովյանը չպիտի դառնա գործ տվողների քաղաք»: Սակայն իր դեմ ԲՀԿ-ականների բողոքները իրավապահներին ու դատարաններին Ռոմանոսը անվանեց «գործ տալ» և նշեց, որ ԲՀԿ-ականները հակասում են իրենք իրենց: Բնական է, որ Ռոմանոսը գրեթե իշխանություն չունի Աբովյան քաղաքում և Կոտայքի մարզի մի շարք ԲՀԿ-ական գյուղերում: Չունի նա ազդեցություն նաև հենց մարզկենտրոն Հրազդանում, որտեղ քաղաքապետն է Սասուն Միքայելյանի տղան: Ի դեպ, Սասունի և Ռոմանոսի հարաբերությունները շարունակվում են սրվել: Ռոմանոսը մեղադրում է Սասունին ԲՀԿ-ի հետ համագործակցության մեջ: Իր հերթին Սասունը օրերս հրապարակել է, որ Ռոմանոսը գաղտնի դաշինք է կնքել մարզի նախկին՝ ՀՀԿ-ի օրոք երկար տարիների մարզպետ Կովալ Շահգելդյանի հետ, որի որդին էլ «հին» ժամանակներից մնացած Չարենցավանի քաղաքապետն է: Ի դեպ, դա տրամաբանական է, քանի որ կարող է գործել՝ «իմ թշնամու թշնամին իմ ընկերն է» հին փորձված սկզբունքը: Բանն այն է, որ Սասունը ու Կովալը հին թշնամություն ունեն, որը գալիս է ՀՀԿ-ի օրոք բոլոր ընտրություններում նրանց բախվելու և Կովալի կողմից Սասունին պարտության մատնելու պատմությունից: Իսկ այսօր Սասունը թշնամություն է անում ոչ միայն Կովալենց հետ, այլև՝ մարզպետ Ռոմանոսի: Մինչ այդ, Սասուն Միքայելյանը ակնարկել էր, որ Ռոմանոսի հետ կոնֆլիկտի պատճառով նա չի ընտրվել իրենց կուսակցության ղեկավար մարմնի անդամ: Ռոմանոսին ակնհայտորեն պաշտպանում է Նիկոլը և բացառությամբ Հրազդան ու Աբովյան քաղաքների և մի քանի գյուղերի, մարզի մնացած տարածքներում Ռոմանոսը դեռևս իշխանություն ունի: Այս խառը իրավիճակի պատճառով սրվել են նաև Սասունի ու Նիկոլի հարաբերությունները: Հայտնի է, որ Սասունը հայտարարել էր, որ եթե այսպես շարունակվի, շուտով ժողովուրդը թավշյա կերպով իշխանությունից կհեռացնի Նիկոլին: Իսկ այսօր արդեն կառավարության, այսինքն՝ Նիկոլի առաջ Սասունը վերջնագրով խոսեց՝ եթե երկու օրվա մեջ չպարզաբանեն իրավիճակը Սևանի հետ կապված, ապա նա անձամբ կփակի Երևան-Սևան մայրուղին: Եթե Նիկոլը տուրք տա Սասունի պահանջներին և հանի Ռոմանոսին, ապա դրանով հարցը չի լուծվի, քանի որ Նիկոլը նույնպես գիտի Սասունի անկուշտ բնավորությունը և ենթադրում է, որ մարզը ստանալուց հետո Սասունը կպահանջի նաև իր մասնաբաժինը կառավարությունում: Պատահական չէ. որ Երևան-Սևան մայրուղին փակած ցուցարարների դիտարկմանը, թե իրենք պահանջում են, որ նախարարներն անձամբ գան, Միքայելյանն արձագանքեց. «Ինչի՞դ ա նախարարը, ես պակաս նախարար եմ»: Առավել մանրամասն՝ թերթի այսօրվա համարում։


Քիչ առաջ անհայտ անձինք, որոնք խուզարկություն էին իրականացնում քաղշինկոմիտեի նախագահ Վահագն Վերմիշյանի աշխատասենյակում, իրենց հետ տարան Վերմիշյանին և նրա համակարգիչները։ Մենք ականատես եղանք այն պահին, երբ Վերմիշյանին ուղեկցում էին վերելակ։ Երբ փորձեցինք նրանից պարզաբանում ստանալ, ոմն մեկը, որը չներկայացավ, հրմշտեց և դուրս հանեց մեզ դռնից այն կողմ, չնայած, որ արդեն տեսել էր լրագրողի վկայականը։ Մյուս ենթադրյալ իրավապահները նույնպես չներկայացան։ Հիշեցնենք, որ մենք այսօր գրել էինք, որ Վերմիշյանի դեմ կա հարուցված քրեական գործ՝ կոռուպցիոն չարաշահումների և հովանավորչության հանցակազմով, Վերմիշյանը մեզ հետ զրույցում հերքել էր իր առնչությունը այդ քրեական գործին։


Երեկ մենք գրել էինք, որ ՀՀ-ում ԱՄՆ դեսպանությունը 2016թ. ապրիլին ձեռք է բերել գաղտնալսող սարքեր։ Այս տեղեկությունը ֆեյսբուքյան իր էջում գրել էր քաղաքագետ Սուրեն Սարգսյանը։ Այսօր նա տեղեկացնում է, որ այդ սարքերը դեսպանատունը նվիրաբերել է ՀՀ փորձաքննությունների ազգային բյուրոյին։


Ըստ իշխանական աղբյուրների՝ հոկտեմբերին Երևանում կայանալիք ԵԱՏՄ ղեկավարների հավաքին կմասնակցեն անդամ բոլոր պետությունների ղեկավարները, այդ թվում՝ ՌԴ նախագահ Վլադիմիր Պուտինը: Մեր աղբյուրներն ասում են, որ երևանյան հավաքին մասնակցելու են նաև Իրանի նախագահն ու Սինգապուրի վարչապետը, քանի որ այս պետությունները հետաքրքրված են ԵԱՏՄ-ի հետ համագործակցությամբ և ցանկանում են ազատ առևտրի համաձայնագրերի կամ այլ ձևաչափով համագործակցություն ունենալ Եվրասիական միության հետ:


Պետական վերահսկողության ծառայություն նախկին պետ Դավիթ Սանասարյանի պաշտպանները, Ազգային անվտանգության ծառայության կողմից իրենց պաշտպանյալի նկատմամբ քրեական հետապնդումը դադարեցնելու միջնորդությունը մերժելու որոշումը բողոքարկել են գլխավոր դատախազություն։ Դատախազությունից հետաքրքրվեցինք՝ պատասխանե՞լ են արդյոք պաշտպաններին, այնտեղից պատասխանեցին․ «Միջնորդություն են ներկայացրել քննիչին, որը մերժվել է, որոշումը բողոքարկել են գլխավոր դատախազությանը․ դա այժմ քննարկման փուլում է»։ Նշենք, որ մի քանի օր է, ինչ մամուլում հրապարակումներ են լինում, որ Դավիթ Սանասարյանը վերականգնվելու է ՊՎԾ պետի պաշտոնում։


Այսօր մեր դատական իշխանությունը ես նմանեցնում եմ նախորդ դարի 90-ական թվականների դատական իշխանության հետ: Այս մասին այսօր լրագրողների հետ հանդիպման ժամանակ ասաց ԱԺ նախկին պատգամավոր Մանվել Գրիգորյանի պաշտպան Լևոն Բաղդասարյանը:  Նրա խոսքով՝ վստահ էին, որ Հայաստանում տեղի ունեցած հեղափոխությամբ երկրում արտոնյալները վերացել են, սակայն հարց է առաջանում՝ նո՞ր արտոնյալներ են բուծում։ «Հեղափոխությունից հետո մենք ձերբազատվեցինք արտոնյալներից, բայց ձեռք ենք բերում նոր արտոնյալներ, որոնք իշխանիկների, քաղաքային իշխանության ու մնացյալի տեսքով են։ Երևանի քաղաքային իշխանությունը փոխարենը մտածի, թե ինչ պետք է անի, որպեսզի զարգացնի բիզնես միջավայրը, ամեն ինչ անում է, որպեսզի ունեզրկի տվյալ բիզնեսը, և ամեն ինչ անում է, որպեսզի դատարանում իր ուրույն դերն ու տեղն ունենա։ Որպես իրավապաշտպան՝ պայքարելու եմ»։


«Իրավիճա՞կ է փոխվել». իշխանություններն իսկապե՞ս ծանր են տարել Սերժ Սարգսյանի ծննդյան օրը սոցցանցերում տիրող «աժիոտաժը»՝ հարցրինք «Իմ քայլի» մեր աղբյուրին։ «Ամենևին, ինչի՞ պտի ծանր տանեինք. բոլորի ծննդյան օրերին էլ աժիոտաժ է լինում Ֆեյսբուքում»: Հավաքվել-նշե՞լ եք այդ օրը՝ հարցրինք Սերժ Սարգսյանին մոտ կանգնած աղբյուրին։ «Ոչ, Դուք երևի չգիտեք, թե նա որքան չի սիրում իր մասին կենացները»: Երրորդ նախագահն օրն անցկացրել է Ձորաղբյուրում՝ բացառապես ընտանիքի անդամների հետ, թոռների հետ ֆուտբոլ ու շախմատ է խաղացել. «Եղել են բազում շնորհավորանքներ, այդ թվում և՝ դրսից, բայց քանի որ դրանք անձնական բնույթի են, հրապարակման ենթակա չեն. իր համար ամենակարևորն Արցախից մարտական ընկերների շնորհավորանքներն էին»: Իսկ Ռազմիկ Ամյանի ու Ավետ Բարսեղյանի ե՞րգը. սոցցանցը «փոթորկվում» էր։ «Ռազմիկն ու Ավետն ուզել էին անակնկալ նվեր մատուցել. ծննդյան նախօրյակին ձայնագրությունն ուղարկել էին՝ շնորհավորել, հաջորդ օրն էլ՝ հրապարակայնացրել։ Ընդամենը էդ»:


Պետական վերահսկողության ծառայության պետի պաշտոնը զբաղեցրած (պաշտոնավարումը ժամանակավորապես դադարեցվել է) Դավիթ Սանասարյանի մամուլի ասուլիսի ժամանակ «Անտիֆեյք․ամ» կայքի լրագրողը իր հետ բերել էր մի լուսանկար, որը տվեց Սանասարյանին՝ ասելով, թե ուզում է իմանալ ո՞ր ապրանքանիշի կոստյում է նա կրում և ի՞նչ փողկապ ու ինչ արժե այն: Սանասարյանը հարցին չպատասխանեց, նրա պաշտպան Արսեն Սարդարյանն ասաց, որ ասուլիսի ընթացքում անձնական հարցերի չարժե անդրադառնալ: Լրագրողը հակադարձեց, որ փորձագետների գնահատմամբ, կոստյումը Stefano Ricci-ի ապրանքանիշի է, որի շուկայական գինը հասնում է 3 միլիոն դրամի: Եվ դա կապ ունի քրեական գործի հետ․ «Ես կնվիրեմ դա ասողին: Լավ է, որ իմ նասկիները չեն տեսնում, վստահ եմ, որ դրա վերաբերյալ էլ ինչ-որ բան կասեին»,- նշեց Սանասարյանը։


Նախկին փոխոստիկանապետ Լևոն Երանոսյանի գործով դատական նիստին որպես տուժող հարցաքննվեց Ազգային ժողովի փոխխոսնակ Ալեն Սիմոնյանը։ Նա դատարանին հայտնեց, որ չի կարելի մեղադրել մարդկանց, երբ վերջիններիս նկատմամբ պարբերաբար նախատեսված միջոցներ են ձեռնարկել․ «Շատ կարևոր է հասկանալ՝ ընդհանրապես ի՞նչ է կատարվում։ Եթե եղել են մարդիկ, ովքեր քարեր են նետել, իրենք սադրիչ են հանդիսացել, իսկ եթե ժամանակագրական նայում ենք, խոսքը գնում է այն ժամանակի մասին, որ ոստիկանությունը կիրառել էր այդ մեթոդները։ Ի պատիվ ոստիկանների մասին պետք է ասեմ, որ մեծ մասամբ որևէ բախման չեն գնացել, որովհետև ընդհանուր մթնոլորտը չի եղել ոստիկանի հետ բախման գնալ։ Մեղադրել մարդկանց, կամ ասել, որ սադրիչ են, երբ իրենց վրա անընդհատ նախատեսած միջոցներ ես կիրառում, անլուրջ է։ Մարդկանց այս վիճակի հասցնելուց առաջ պետք չէր Բաղրամյան փողոցը մարտի դաշտ դարձնել, հետո զարմանալ, թե ովքեր արյուն են տեսնում, փորձում են դիմադրություն ցույց տալ։ Ես հիվանդանոցում եղել եմ ոստիկանների հետ, տեսել եմ ոստիկան, որը տուժել է այդ միջոցը կիրառելու պատճառով»։ Հիշեցնենք, որ 2018 թվականի սեպտեմբերի 26-ին Լևոն Երանոսյանին մեղադրանք էր առաջադրվել ՀՀ քրեական օրենսգրքի 309-րդ հոդվածի 2-րդ և 3-րդ մասերով։ Մեղադրանք էր առաջադրվել հանրորեն վտանգավոր այն արարքների համար, որ նա հատուկ միջոցների գործադրմամբ դիտավորությամբ կատարել է այնպիսի գործողություններ, որոնք ակնհայտորեն դուրս էին եկել իր լիազորությունների շրջանակից և էական վնաս էին պատճառել քաղաքացիների իրավունքներին ու օրինական շահերին, ինչպես նաև անզգուշությամբ առաջացրել էին ծանր հետևանքներ: Երանոսյանը իրեն մեղավոր չի ճանաչում:


Բերդ քաղաքի և տարածաշրջանի հոգևոր հովիվ Տեր Արամ քահանա Միրզոյանը Facebook-ի իր էջում տեսանյութ է տեղադրել, որտեղ երևում է, թե ինչպես են Տավուշի թեմի առաջնորդ Բագրատ արքեպիսկոպոս Գալստանյանը Չինարիի գյուղապետ Սամվել Սաղոյանի հետ դրսում նարդի խաղում: Նա, մասնավորապես, նշում է. «Ողջույններ հաղթանակած Չինարիից, տեսեք, թե առաջնագծում ոնց են մարդիկ խաղաղ ապրում: Գյուղապետը մի քիչ մարտական է տրամադրված: Մեր բարձր տրամադրությունը ուղիղ համեմատական է առաջնագծում մեր զինվորների կատարած սխրանքներին, մեր քաջ ու իմաստուն հրամանատարներին: Հիմա Չինարիում ենք, որտեղ մեր բանակը պարզապես մաստեր կլաս է ցուցաբերում: Ֆանտաստիկ զգացողության մեջ ենք: Աստված ապահով պահի մեր բանակին, մեր առաջնագծի զինվորներին: Խաղաղություն մեր երկրին ու սահմանի ժողովրդին»: Իր հերթին Բագրատ արքեպիսկոպոս Գալստանյանն ասաց. «Չզարմանաք, հիմա Չինարիում ենք: 100 տարի այսպիսի հոգեվիճակ չենք ունեցել, որ նարդի խաղանք: Անկախ նրանից, որ առավոտյան հրետակոծվել է գյուղը, 3 տուն ունենք վնասված, գյուղամեջում տեսանք, որ մարդիկ նարդի են խաղում: Առաջնագծից էլ լուրերը շատ ոգևորիչ են, մեր տղաները ամբողջությամբ վերահսկում են իրավիճակը: Սրանք բոլորը արձանագրության արժանի են, թե ինչպես կարող են տասնապատիկ ավելի ուժերով գալ մեր հայրենիքի, մեր կյանքերի վրա և այդպես անփառունակ իրենց կորուստը գտնել մեր լեռներում: Սա մեր համարժեք, դեռ մեղմ պատասխանն է: Մենք աղոթում ենք, որ մեր տղաները որևէ ձևով վնաս չկրեն: Մենք կռվից չենք ուրախանում, սրտներս կախ է մնում, բայց այդուհանդերձ, իրավիճակն ենք արձանագրում: Գյուղապետ Սաղոյանն էլ ասաց, որ հակառակորդն ինչքան տուն վնասի, մեկ շաբաթում սարքելու են. «Ես համոզված եմ, որ մեր կառավարությունը, մենք համայնքով այդ տները կվերականգնենք, կարևորը, որ մեր բանակն ամրագրեց մեր հաղթանակները: Հակառակորդը պետք է իմանա, որ մենք անսասան ենք: Ինչքան էլ խաղաղ բնակչի վրա արկ ուղարկես, միևնույն է, դու ոչնչի հասնել չես կարող, մենք պինդ ենք մեր հողի վրա»:


«Բավականին կոպիտ էր որակումը, փաստորեն լրատվամիջոցներին կոչել էր, որ ռոբասերժական աղբյուրներից են սնվում»։ Այս մասին լրագրողների հետ զրույցում ասաց քաղաքագետ Աղասի Ենոքյանն՝ անդրադառնալով մի հրապարակման վերաբերյալ այն հայտարարությանը, թե մի շարք լրատվամիջոցների հովանավորում են նախկին իշխանությունները։ Նրա խոսքով՝ սա առաջին անգամը չէ, որ նրա ընտանիքը անդրադառնում է մամուլի ֆինանսավորման խնդիրներին. «Ինչը մի կողմից զարմանալի է՝ լինելով մամուլի ներկայացուցիչ։ Շատ դեպքերում լրատվամիջոցները կարիք են ունենում բիզնես կամ քաղաքական սպոնսերության։ Մյուս կողմից ճնշելու այլ տարբերակներ չկան, մնում է այսպես ասել։ Ես կարծում եմ՝ դա անպարկեշտ հայտարարություն էր։ Նման զարգացումներ շատ են մամուլի աշխարհում»։ Խոսելով նաև վարչապետի հայտարարության մասին, թե մամուլն այսօր ավելի ազատ է, քան երբևէ, արձագանքեց. «Մենք տեսնում ենք մամուլի շուրջ մեծ դատական հայցեր, որն իմ գնահատմամբ նույնպես ճնշում է։ Ես ասեմ ձեզ. կոռեկտ չի, որ վարչապետն է այդ մասին խոսում, վարչապետը և կառավարությունը աշխատավարձ են ստանում, որ ապահովեն խոսքի ազատությունը։ Դա իրենց պարտականությունն է, շատ դժվար է գնահատել մամուլի ազատությունը, նախկինում էլ են եղել ճնշումներ։ Դժվար է պնդում անելը, թե մամուլն հիմա ազատ է, քան երբևէ»։


Ազգային Ժողովում Էդմոն Մարուքյանի և Սասուն Միքայելյանի միջև տեղի ունեցած միջադեպը մեկ անգամ ևս ապացուցեց, որ իշխանությունների կողմից նախկինների թալանածը ժողովրդին վերադարձնելու վճռականությունը վերջնականապես հունից հանել է թալանչիներին և նրանք իրենց թալանածը պահպանելու համար գնալու են ցանկացած քայլի, այդ թվում նաև իրենց խորհրդարանական դրածոներին վերջնականապես հեղինակազրկելու միջոցով: Մեր մարտական ընկերոջ՝ Սասուն Միքայելյանի հանդեպ իրականացված անբարո սադրանքը Էդմոն Մարուքյանի քաղաքական հայրերի՝ խնդիրների լուծումն իրենց համար հարազատ՝ քրեական դաշտ տեղափոխելու հերթական փորձն էր: Ազատամարտիկների Դաշինքը հայտարարում է, որ ազատամարտինկերին ներքին խժդժությունների մեջ ներքաշելու փորձերը նախապես դատապարտված են, թեև դա չի նշանակում, որ բոլոր նմանատիպ սադրանքները համարժեք պատասխան չեն ստանալու: Մենք գնահատում ենք մեր մարտական ընկերոջ արժանապատիվ կեցվածքը և կոնֆլիկտի հետագա զարգացումը կանխելու պատրաստակամությունը, միաժամանակ կոչ ենք անում Էդմոն Մարուքյանին հրաժարվել նախկինների գործիքի անպատվաբեր կարգավիճակից և իր գործունեությունը (եթե իհարկե դա կարելի է գործունեություն համարել) շարունակել բացառապես քաղաքական դաշտում: Մեր տեսակի պատերազմն արտաքին թշնամու դեմ է, իսկ ներքին թափթփուկներին կարող ենք ոչնչացնել նույնիսկ դրանց չնկատելով: Ազատամարտիկների Դաշինքի վարչություն


Երևանի քաղաքապետի մամուլի խոսնակ Հակոբ Կարապետյանը ֆեյսբուքյան իր էջում գրել է, որ հունվարի 1-ից կբարձրանան Երևանի արվեստի, երաժշտական դպրոցների ու մանկապատանեկան կենտրոնների աշխատակիցների աշխատավարձերը՝ մինչև 25%-ով, իսկ քաղաքի մարզակրթական հաստատությունների աշխատակիցներինը՝ մինչև 56%-ով։ Մայրաքաղաքի բյուջեի այս կետի շահառուներ են շուրջ 5000 երևանցիներ։


Ֆորմուլա 1-ի 2019 թվականի չեմպիոնատի 8-րդ փուլի մրցավազքը՝ Ֆրանսիայի Գրան Պրին, տեղի ունեցավ հունիսի 23-ին Ֆրանսիական Լե-Կաստելլեում գտնվող Պոլ Րիկառ մրցուղում։ Մրցավազքում կրկին տպավորիչ հաղթանակ տոնեց Մերսեդեսը ներկայացնող բրիտանացի մրցարշավորդ, Ֆորմուլա 1-ի հնգակի չեմպիոն Լյուիս Համիլթոնը՝ ավելի քան 18 վայրկյան առաջ անցնելով իր թիմակից Վալտտերի Բոթթասից։ Ֆերրարիի մրցարշավորդ Շարլ Լեքլերը 3-րդն էր։ Աշխարհի քառակի չեմպիոն, Ֆերրարին ներկայացնող Սեբաստիան Վետտելը մրցավազքը սկսեց 7-րդ դիրքից, սակայն ընթացքում առաջ անցավ Մակլարենը ներկայացնող երկու մրցարշավորդներին էլ և մրցավազքն ավարտեց 5-րդ հորիզոնականին՝ զիջելով Ռեդ-Բուլլը ներկայացնող հոլանդացի վունդերկինդ Մաքս Վերստապպենին։ Այս հաջողությունը դարձավ Մերսեդեսի 8-րդ հաղթանակը այս տարվա չեմպիոնատի ընթացքում։ Ասել է թե՝ Մերսեդեսը ներկայացնող մրցարշավորդները հաղթել են այս տարվա բոլոր մրցավազքներում՝ 6 մրցավազքում Համիլթոնը, 2-ում՝ Բոթթասը, ընդ որում 7 մրցավազքերում նրանք գրանցել են հաղթական դուբլ։ Չեմպիոնատի 1/3-ն արդեն ետևում է, և կարծես թե որևէ թիմ չի կարող վիճարկել Մերսեդեսի գերիշխող դիրքերը, որը և գլխավորում է Կոնստրուկտորների առաջնությունը։ Երկրորդ տեղը զբաղեցնում է Ֆերրարին՝ 14 միավոր զիջելով առաջատարին։ Այս տարվա մրցավազքերում Ֆերրարիի մրցարշավորդները միայն երկու անգամ են հնարավորություն ունեցել հավասար պայքարի մեջ մտնելու Մերսեդեսը ներկայացնող թիմակիցների հետ, սակայն Բահրեյնի Գրան Պրիի ընթացքում մրցավազքը գլխավորող Շարլ Լեքլերի շարժիչը խափանվեց և նա զիջեց Համիլթոնին, իսկ նախորդ՝ Կանադայի Գրան Պրին չնայած հաղթեց Ֆերրարիի մրցարշավորդ Սեբաստիան Վետտելը, սակայն 5 վայրկյանով տուգանվելուց հետո առաջին տեղը զիջեց նույն Համիլթոնին։ Կարծես թե այս տարի որևէ մեկը չի կարող ձեռնոց նետել աշխարհի հնգակի չեմպիոն բրիտանացի հրաշագործին։ Չնայած այն հանգամանքին, որ Ֆերրարիի ուժային բլոկները (շարժիչները) այս տարի ամենահզորն են, սակայն բոլիդների աէրոդինամիկան և թափքը զիջում են Մերսեդեսին, ինչը թույլ չի տալիս Ֆերրարիի մրցարշավորդներին արժանի մրցակցություն ցույց տալ Մերսեդեսին։ Թվում է՝ միակ մրցարշավորդը, ով կարող է պայքարի մեջ մտնել Համիլթոնի հետ, նրա թիմակից Բոթթասն է, սակայն չեմպիոնատի այս փուլում նա զիջում է բրիտանացուն։ Եթե Համիլթոնն այս կերպ հանդես գա չեմպիոնատի մնացած մրցավազքերի ընթացքում, ապա 6-րդ չեմպիոնական տիտղոսը երաշխավորված է։ Ավելի շատ տիտղոսներ ունի միայն լեգենդար Միխաել Շումախերը՝ 7 չեմպիոնական տիտղոս։ Ինչևէ, հուսանք, որ չեմպիոնատի ելքը դեռևս կանխորոշված չէ և մենք դեռ հնարավորություն կունենանք ականատես լինելու մրցարշավորրդների անզիջում պայքարին։


Այսօր Ազգային Ժողովը միաձայն ընդունեց ԱԺ «Իմ քայլը» խմբակցության պատգամավոր Հրաչյա Հակոբյանի հեղինակած օրինագիծը՝ գովազդի օրենքում փոփոխություններ կատարելու մասին։ «Այսօր Ազգային Ժողովը միաձայն՝ 114 կողմ ձայներով, ընդունեց իմ հեղինակած գովազդի մասին օրենքում փոփոխություններ կատարելու օրինագիծը: 2020 թվականի հունվարի 1-ից մեր քաղաքացիները այլևս չեն հանդիպի տոտալիզատորների կամ ինտերնետ շահումով խաղերի այսչափ ահռելի մեծ ու գայթակղիչ գովազդների»:


Մեկ Հայաստան ցենտրիստական կուսակցության ղեկավար Արթուր Ղազինյանը ֆեյսբուքյան իր էջում գրում է՝ «Չնայած Հայաստանի բոլոր փողոցների, մայրուղիների վրա դված արագաչափերին, ինչպես նաև բոլոր խաչմերուկներում տեղադրված տեսանկարահանող հատուկ տեխնիկայի առկայությանը, հանրապետության ամբողջ տարածքում նկատվում է մահացու ելքով ավտովթարներիև վրաերթերի թվի աճ: Չկա օր, որ չլսենք մահացու ելքով վթարի կամ վրաերթ մասին, ինչն արդեն ստանում է տագնապալի բնույթ: Սա հաստատում է երկու հանգամանք. 1. Նշված տեխնիկական միջոցները ոչ մի կապ չունեն երթևեկության կանոնակարգման և ճանապարհային անվտանգության հետ, այլ նպատակ ունեն տուգանքներով հարստահարել ու կեղեքել վարորդներին՝ ապահովելով լրացուցիչ եկամուտներ մասնավոր ընկերությանը, որը, իմիջիայլոց, չփոխվեց իշխանափոխությունից հետո: 2. Ճանապարհային ոստիկանության իրավասություններն ու թվակազմն անթույլատրելի նվազեցված եմ: Սակայն ի թիվս նշված փաստերի, հարկ եմ համարում նշել, որ հանրապետության փողոցներում իրենց ամբարտավան և լկտի վարքագծով առանձնապես աչքի են ընկնում հասարակության ստորին շերտի ներկայացուցիչները: Նախկինում այդպիսի վարքագիծ նկատվում էր հասարակության հարուստ և արտոնյալ խավի ներկայացուցիների մոտ (իրավիճակ է փոխվել): Կարծում եմ սա պայմանավորված է Հայաստանում հռչակված «ժողովրդի իշխանության» հանգամանքով, որտեղ յուրաքանչյուրն իրեն հռչակում է «ժողովուրդ», դնում օրենքից վեր և համարում ամենակարող ու անպատժելի: Սրան նպաստում է նաև իշխանությունների կողմից իր էլեկտորատի նկատմամբ ցուցաբերվող խիստ լոյալ վերաբերմունքը, «թավիշն ու սերը», որ տարածվում է հասարակության առավելապես ստորին խավի նկատմամբ՝ դառնալով պատանիների, երիտասարդների կյանքի և առողջության սպառնալիք: Վերջում ցանկանում եմ բոլորս արձանագրենք, որ «Հայաստանում քաղաքացին շարունակում է տուգանվել, նորից տուգանվել, և ապա տուգանվել՝ տուգանքը չվճարելու համար»:


Ինչպես տեղեկացվել է ավելի վաղ, ՀՀ գլխավոր դատախազ Արթուր Դավթյանի հրամանով դատախազական հսկողություն ու վերահսկողություն էր սահմանվել ՀՀ 2018թ. նոյեմբերի 6-ին ուժի մեջ մտած «Էրեբունի-Երևանի հիմնադրման 2800-ամյակի և Հայաստանի առաջին Հանրապետության անկախության հռչակման 100-ամյակի կապակցությամբ քրեական գործերով համաներում հայտարարելու մասին» ՀՀ օրենքի կիրառման գործընթացի օրինականության նկատմամբ: Խնդիր էր դրվել դատախազական ներգործության գործիքակազմի միջոցով ապահովել համաներում հայտարարելու մասին օրենքի՝ ողջամիտ ժամկետներում և օրենսդրությամբ նախատեսված կարգով ճշգրիտ ու միատեսակ կիրառումը: Ի կատարումն այդ հրամանի՝ ՀՀ դատախազության համապատասխան ստորաբաժանումներում, դատախազների կողմից մանրակրկիտ ուսումնասիրվում են մինչդատական քրեական վարույթում գտնվող քրեական գործերով համաներման մասին օրենքի կիրառման արդյունքում ընդունված որոշումները, ինչպես նաև առաջին ատյանի և վերաքննիչ քրեական դատարաններում քննված՝ անմիջական դատախազական հսկողության տակ գտնվող քրեական գործերով՝ նույն օրենքի կիրառմամբ կայացված դատական ակտերը: Ուսումնասիրվում է նաև համաներման կիրառման վերաբերյալ ՀՀ արդարադատության նախարարության պրոբացիայի ծառայության տարածքային ստորաբաժանումների, ինչպես նաև ՀՀ արդարադատության նախարարության քրեակատարողական հիմնարկների պետերի կայացրած որոշումների օրինականությունը: Գործընթացի շրջանակներում ներկա պահի դրությամբ ՀՀ տարածքային դատախազությունների, ինչպես նաև ՀՀ գլխավոր դատախազության մինչդատական քրեական վարույթի օրինականության նկատմամբ վերահսկողության վարչության կողմից համապատասխան դատավարական փաստաթղթերի և որոշումների ուսումնասիրությունները վկայում են, որ համաներման կիրարկումը հիմնականում համապատասխանել է օրենքով սահմանված պայմաններին ու պահանջներին: Այդուհանդերձ, արձանագրվել են 19 անձի վերաբերյալ համաներման մասին օրենքի սխալ կիրառման դեպքեր՝ (5-ը՝ ՀՀ Շիրակի մարզի, 3-ը՝ Լոռու մարզի, 1-ական՝ Գեղարքունիքի, Կոտայքի և Արագածոտնի մարզերի, 3-ը՝ Երևան քաղաքի վարչական շրջանների դատախազությունների, 4-ը՝ ՀՀ գլխավոր դատախազության մինչդատական քրեական վարույթի օրինականության նկատմամբ վերահսկողության վարչության դատախազների կողմից), որոնց շտկման նպատակով ձեռնարկվել են դատախազական ներգործության միջոցներ, մասնավորապես վերացվել են խախումներով կայացված համապատասխան դատավարական որոշումները: Այս փուլում համաներման մասին օրենքի կիրառման հիմնական խնդիրները կապված են եղել առավելապես նախաքննության ընթացքում գտնվող քրեական գործերով մեղադրյալների կամ կասկածյալների նկատմամբ այդ հիմքով քրեական հետապնդումը դադարեցնելու կամ քրեական հետապնդում չիրականացնելու, քրեական գործի վարույթը կարճելու վերաբերյալ կայացված որոշումների ոչ բավարար հիմնավորվածությամբ: Միայն մեկ դեպքում է, որ դատախազական ներգործության միջոցների կիրառմամբ վերացվել է քրեակատարողական հիմնարկի պետի որոշում, որը վերաբերել է դատապարտյալի պատժի չկրած մասը անհիմն կերպով 1/3-ով կրճատելուն: Խախտումներում գերակշռել են այն դեպքերը, երբ մեղադրյալի կամ կասկածյալի նկատմամբ քրեական հետապնդումը դադարեցվելու կամ չիրականացվելու, քրեական գործի վարույթը կարճելու որոշումները կայացվել են թերի կատարված նախաքննության պայմաններում, երբ չեն ձեռնարկվել անհրաժեշտ բոլոր միջոցները գործի հանգամանքների բազմակողմանի, լրիվ և օբյեկտիվ հետազոտման ուղղությամբ, չեն ստուգվել գործի համար էական նշանակություն ունեցող հանգամանքներ՝ կապված ինչպես օրինակ, հանցադեպի առկայությունն ապացուցված լինելու, համաներման ակտ կիրառելու հիմքերին վերաբերող անհրաժեշտ փաստաթղթերի ամբողջությունն ապահովված լինելու, իսկ առավելապես՝ մեղադրյալի կողմից հնարավոր այլ հանցագործություն կատարված լինելու հետ: Եղել նաև դեպքեր, երբ մեղադրյալի նկատմամբ համաներման մասին օրենքը կիրառելիս անտեսվել է, որ մեղադրյալի կողմից երկու կամ ավելի նույնատիպ հանցանք կատարելու պայմաններում համաներման օրենքի դրույթները կիրառելի չեն, եթե մեղսագրվող արարքների համար նախատեսված՝ անազատության հետ կապված առավելագույն պատիժների հանրագումարը գերազանցում է օրենքով սահմանված տարիների թիվը: Որոշ դեպքերում քրեական գործերի նյութերի ուսումնասիրությամբ պարզվել է, որ համաներման ակտ կիրառելու համար հիմք հանդիսացող ոչ բոլոր անհրաժեշտ հանգամանքներն են ամբողջությամբ ստուգվել և ճիշտ գնահատվել՝ մասնավորապես կապված վերջին տասը տարվա ընթացքում մեղադրյալի ունեցած դատվածության, նրա նկատմամբ նախկինում համաներում կիրառված լինելու, պատիժը կրելու ընթացքում կրկին դիտավորյալ հանցագործություն կատարելու, առանձնապես վտանգավոր ռեցիդիվի առկայության հետ: Մեկ դեպքում էլ անձի նկատմամբ քրեական հետապնդումը դադարեցնելու և քրեական գործի վարույթը կարճելու որոշումը կայացնելիս անուշադրության է մատնվել այն հանգամանքը, որ հանցագործությունն ավարտվել է համաներման մասին օրենքով նախատեսված 2018թ. հոկտեմբերի 21-ից հետո ընկած ժամանակահատվածում: «Համաներում հայտարարելու մասին» ՀՀ օրենքի կիրառման գործընթացի օրինականության նկատմամբ դատախազական հսկողության գործընթացը շարունակվում է, հատուկ ուշադրության առարկա է համաներման ենթակա անձանց իրավունքների լիարժեք պաշտպանությունը՝ հատկապես նրանց նկատմամբ համաներման ակտը միտումնավոր կամ որևէ այլ պատճառով անհիմն, ապօրինի չկիրառելու հնարավոր դեպքերը բացառելու համար: Դատախազության կողմից այս ոլորտում կատարվող աշխատանքի արդյունքների մասին պարբերաբար կտրվի պատշաճ տեղեկատվություն: ՀՀ դատախազություն


ՀՀ վարչապետ Նիկոլ Փաշինյանի որոշմամբ, Տիգրան Քալանթարյանը ազատվել է Ջրային կոմիտեի «Ջրային տնտեսության ծրագրերի իրականացման գրասենյակ» պետական հիմնարկի տնօրենի պաշտոնակատարի պաշտոնից․ «Հիմք ընդունելով Հայաստանի Հանրապետության կառավարության 2011 թվականի ապրիլի 28-ի N 531-Ն որոշման N 1 հավելվածի 23-րդ կետը՝ Տիգրան Քալանթարյանին ազատել Ջրային կոմիտեի «Ջրային տնտեսության ծրագրերի իրականացման գրասենյակ» պետական հիմնարկի տնօրենի պաշտոնակատարի պաշտոնից»։


Այսօր «Կամար» բիզնես կենտրոնում մեկնարկել է միջազգային տնտեսական երկօրյա գիտաժողովը՝ տնտեսության և քաղաքականության արդյունավետ զարգացման մոդելավորման թեմայով: Գիտաժողովի նպատակն է ուսումնասիրել տնտեսության կայուն և արդյունավետ զարգացման հեռանկարը՝ քաղաքականության, տնտեսության և նորարարությունների պրիզմայի ներքո:  Տնտեսական գիտաժողովի պաշտոնական մեկնարկին ողջույնի խոսքով հանդես եկան Եվրոպական Միության արտակարգ և լիզազոր դեսպան, ԵՄ Պատվիրակության ղեկավար Պյոտր Սվիտալսկին, ՀՀ փոխվարչապետ Տիգրան Ավինյանը, Առաջատար տեխնոլոգիաների ձեռնարկությունների միության (ԱՏՁՄ) նախագահ Ալեքսանդր Եսայանը և ԵՄ «Աջակցություն ՓՄՁ զարգացմանը Հայաստանում» ծրագրի թիմի ղեկավար Էվա Նեհերը: Ներկա են եղել նաև ՀՀ Ֆինանսների նախարար Ատոմ Ջանջուղազյանը, ՀՀ Տնտեսական զարգացման և ներդրումների նախարար Տիգրան Խաչատրյանը, կառավարության, միջազգային կառույցների այլ ներկայացուցիչներ, փորձագետներ և այլ հյուրեր: Միջազգային տնտեսական գիտաժողովը համանախագահում են Արտեմ Ալիխանյանի անվան ազգային գիտական լաբորատորիայի Սերգեյ Մատինյանի անվան տեսական դեպարտամենտի առաջատար գիտաշխատող Դավիթ Սահակյանը և Կիելի համալսարանի տնտեսագիտության ֆակուլտետի պրոֆեսոր Թոմաս Լուքսը: Թոմաս Լուքսը Գերմանիայի կառավարության խորհրդատու է, որը հայտնի է նաև տնտեսության զարգացման միտումների ճշգրիտ կանխատեսումներով: Երկօրյա գիտաժողովի արդյունքում, դիտարկելով նաև Հայաստանի օրինակը, անվանի մասնագետները կքննարկեն տնտեսության զարգացման արդյունավետ ուղիները, այնուհետև համապատասխան ծրագիր կներկայացնեն կառավարությանը: Գիտաժողովի շրջանակում դասախոսություն կկարդա Շվեյցարիայի ֆինանսական ռիսկերի թիվ մեկ փորձագետ Դիդիեր Սորնետը: Տեսակապով գիտաժողովին կմիանա ֆիզիկոս Յանիիր Բար Յամը Բոստոնից, որը Ուոլլ Սթրիթի համար մոդելավորում է տնտեսությունը և Սպիտակ տան համար՝ քաղաքականությունը: Գիտաժողովին մասնակցում են Հայաստանի, Ռուսաստանի, Իրանի, Ֆրանսիայի, Գերմանիայի, Շվեյցարիայի, Նիդերլանդների, Իտալիայի, Իսպանիայի, Չինաստանի և ԱՄՆ-ի համալսարանների ներկայացուցիչներ, գիտական աշխատողներ և փորձագետներ: Միջազգային տնտեսական գիտաժողովն իրականացվում է Արտեմ Ալիխանյանի անվան ազգային գիտական լաբորատորիայի կողմից՝ ՀՀ Կառավարության, ԱՏՁՄ-ի և «Աջակցություն ՓՄՁ զարգացմանը Հայաստանում» ծրագրի աջակցությամբ: Միջազգային տնտեսական համաժողովի գործընկերն է Ամերիաբանկը: «Աջակցություն ՓՄՁ զարգացմանը Հայաստանում» ծրագիրը համաֆինանսավորվում է Եվրոպական միության և Գերմանիայի դաշնային հանրապետության տնտեսական համագործակցության և զարգացման նախարարության կողմից: Այն իրականացվում է Գերմանիայի Միջազգային Համագործակցության Ընկերության (ԳՄՀԸ) «Մասնավոր հատվածի զարգացումը Հարավային Կովկասում» ծրագրի կողմից: «Աջակցություն ՓՄՁ զարգացմանը Հայաստանում» ծրագիրը հանդիսանում է Եվրոպական միության «ԵՄ-ն՝ բիզնեսի համար» և «ԵՄ-ն՝ նորարարության համար» նախաձեռնությունների մաս: Ամերիաբանկը Հայաստանի դինամիկ զարգացող բանկերից է և դասվում է երկրի ամենակայուն և խոշոր ֆինանսական հաստատությունների շարքին: «Ամերիաբանկ» ՓԲԸ ունիվերսալ բանկ է, որը մատուցում է կորպորատիվ, ներդրումային և մանրածախ բանկային ծառայություններ՝ տրամադրելով բանկային լուծումների ամբողջական փաթեթ: 2018թ. տարեկան արդյունքներով Ամերիաբանկը ՀՀ բանկային համակարգի առաջատարն է հիմնական ֆինանսական ցուցանիշներով (ակտիվներ, պարտավորություններ, վարկային պորտֆել, զուտ շահույթ, կապիտալ): Առաջատար տեխնոլոգիաների ձեռնարկությունների միությունը (ԱՏՁՄ, իսկ նախկինում՝ ԻՏՁՄ) հիմնադրվել է 2000 թ-ին: Այն ոչ առևտրային կազմակերպություն է և Հայաստանում գործող 80-ից ավելի առաջատար տեխնոլոգիաների ընկերությունների և միջազգային կորպորացիաների միություն է: ԱՏՁՄ առաքելությունն է Հայաստանը դարձնել բարձր տեխնոլոգիական ոլորտի միջազգային առաջատար՝ ոլորտի կազմակերպություններին և միության անդամներին ապահովելով բարենպաստ գործարար միջավայր, ոլորտի զարգացման ծրագրերով և շահերի պաշտպանությամբ՝ իրավաբանական, գործարար և կրթական ծառայություններ մատուցելու և ոլորտը համախմբող նախաձեռնություններ իրականացնելու միջոցով:


Մեծարգո պարոն Վարչապետ Սույն գրությամբ մենք՝ Հայաստանի ամբողջաավետարանական եկեղեցիների համագործակցության հոգևոր առաջնորդներս, ցանկանում ենք Ձեր ուշադրությանը ներկայացնել մեր որոշ նկատառումները վերջին շրջանում բուռն քննարկումների տեղիք տված, այսպես կոչված, Ստամբուլյան կոնվենցիայի վերաբերյալ։ ՀՀ նախկին կառավարությունը կոնվենցիայի ստորագրմանը հավանություն է տվել դեռևս 2017թ. դեկտեմբերի 28-ին, իսկ ներկայում դրված է այն վավերացնելու հարցը։   Հետևելով հանրային քննարկումներին, ծանոթանալով «Կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին» կոնվենցիայի վիճահարույց դրույթներին, օգտագործված տերմինաբանությանը, հասկացություններին, հաշվի առնելով հեղինակավոր ու ծանրակշիռ մասնագիտական վերլուծությունները՝ հարկ ենք համարում արձանագրել, որ հիշյալ միջազգային համաձայնագրի վավերացումը հղի է իրավական և հոգևոր-բարոյական բնույթի ռիսկերով ու վտանգներով։   Բացարձակապես մերժելով բռնությունը՝ որպես ընտանեկան կենցաղավարությանն ու հասարակական հարաբերություններին անհարիր երևույթ, նաև ընդունելով կանանց և տղամարդկանց իրավահավասարությունն ու Աստծո կողմից հավասարազոր արժանապատվությամբ օժտված լինելը, այդուհանդերձ, մենք այն համոզմանն ենք, որ Ստամբուլյան կոնվենցիան դուրս է գալիս իր հայտարարած նպատակի, այն է՝ բռնության կանխարգելման շրջանակից՝ բացահայտ և քողարկված ձևով կանաչ լույս վառելով որոշ անընդունելի երևույթների օրինականացման համար։ 1․ Կոնվենցիայի 12-րդ հոդվածի 1-ին մասի համաձայն՝ մասնակից պետությունները պետք է անհրաժեշտ միջոցներ ձեռնարկեն՝ կանանց և տղամարդկանց վարքագծի սոցիալական և մշակութային վարվելակերպերում փոփոխություններ մտցնելու նպատակով՝ այն հաշվով, որպեսզի արմատախիլ արվեն այն նախապաշարմունքները, սովորույթները, ավանդույթները և մյուս բոլոր այն երևույթները, որոնք հիմնված են կանանց ստորադասվածության կամ կանանց և տղամարդկանց կարծրատիպային դերաբաժանման գաղափարի վրա։ Ռիսկն այն է, որ սույնով նշանառության տակ են հայտնվելու նաև այնպիսի սովորույթներն ու ավանդույթները, որոնք ազգային դիմագիծ և նկարագիր են հաղորդում հայկական ընտանիքին։ Ընտանիքում բռնության երևույթի կանխարգելումը մի բան է, ավանդական ընտանիքում կնոջ և տղամարդու դերաբաշխումը կերպափոխելը՝ բոլորովին այլ։ 2․ Կոնվենցիայի 3-րդ հոդվածով սահմանվանում են որոշ հասկացություններ, մասնավորապես․ «ընտանեկան բռնություն»՝ նշանակում է ֆիզիկական, սեռական, հոգեբանական կամ տնտեսական բռնության գործողությունները, որոնք կատարվում են ընտանիքի կամ ընտանեկան միավորի ներսում կամ նախկին կամ ներկա ամուսինների կամ զուգընկերների միջև, անկախ նրանից, թե արդյոք կատարողը բնակվում է կամ բնակվել է տուժողի հետ նույն բնակարանում։ Ի՞նչ է նշանակում՝ «ընտանիքին» զուգահեռ սահմանել «ընտանեկան միավոր» հասկացությունը կամ «ամուսիններ» ընդունված եզրույթի կողքին նշել «զուգընկերներ» տերմինը։ 3․ Կոնվենցիայի 4-րդ հոդվածի 3-րդ մասում օգտագործվում են «սեռական կողմնորոշում» և «գենդերային ինքնություն» հասկացությունները: Վերջինի ներքո, կոնվենցիայի բացատրական զեկույցի համաձայն, պետք է հասկանալ ոչ միայն արական և իգական կենսաբանական սեռերը, այլև անձի սուբյեկտիվ ընկալմամբ պայմանավորված այլ, այսպես կոչված, սոցիալական սեռերի ողջ «ներկապնակը»։ Վերոնշյալ երեք դրվագների համադրումն ու համեմատական վերլուծությունը թույլ են տալիս եզրակացնելու, որ Ստամբուլյան կոնվենցիան պարունակում է վտանգավոր ականներ։ Այն նախադրյալներ է ստեղծում ազգային օրենսդրության փոփոխման և այնպիսի դրույթների ներմուծման համար, որոնք կօրինականացնեն գենդերային բազմազանությունն ու նույնասեռ ամուսնությունները։ Վավերացման պարագայում, ըստ էության, սույն միջազգային համաձայնագիրը կդառնա ՀՀ օրենսդրության բաղկացուցիչ մասը՝ պարտադրելով (եթե ոչ այսօր, ապա տեսանելի ապագայում) իրավական կարգավիճակ տալ զանազան գենդերային ինքնություններին և վերանայել ընտանիքի ավանդական մոդելը (տղամարդու և կնոջ միջև ամուսնական միությունը), ինչը ներկայումս ամրագրված է մեր Սահմանադրությամբ։ Դատելով նմանատիպ համաձայնագրեր վավերացրած եվրոպական երկրների փորձից՝ կարող ենք կանխատեսել, որ Ստամբուլյան կոնվենցիայի ուժով, որպես հաջորդ քայլ, Հայաստանին «խորհուրդ կտրվի» գենդերային ինքնության թեման ներառել նաև կրթական ծրագրերում։ Պատահական չէ, որ Եվրամիության երկրներից Բուլղարիան սույն կոնվենցիան ճանաչել է հակասահմանադրական՝ վկայակոչելով ծանրակշիռ և հիմնավոր փաստարկներ։ Մենք կիսում ենք համընդհանուր այն մտահոգությունը, որ այս փաստաթուղթը, մի կողմից՝ հակասում է ՀՀ Սահմանադրությանը, մյուս կողմից՝ իր մեջ պարունակում է «դանդաղ գործողության ռումբ», որն ուղղված է քրիստոնեական ավանդական հոգևոր-բարոյական արժեքների դեմ։ Սա հիմքային հարց է մեր հասարակության համար և, ըստ էության, այն կարմիր գիծն է, որից մեր ժողովուրդն իր հավաքականության մեջ չի նահանջի երբեք։ Մեծարգո Վարչապետ, վերոգրյալը հիմք ընդունելով և հաշվի առնելով մեր եկեղեցիների բազմահազար հավատավոր մարդկանց մտահոգությունը՝ թույլ տվեք մեր հորդորն ուղղել Ձեզ՝ ամեն գնով ձեռնպահ մնալու Ստամբուլյան կոնվենցիայի վավերացումից՝ ի շահ մեր ժողովրդի բազմադարյա հոգևոր-բարոյական արժեքների պահպանության և ի բարօրություն մեր գալիք սերունդների ապահով ապագայի։ Հարգանքով և աղոթքով՝ Հայաստանի ամբողջաավետարանական եկեղեցիների համագործակցության անունից՝ Հայաստանի Ավետարանի հավատքի քրիստոնյաների «Միաբանություն» եկեղեցու ավագ հովիվ, եպիսկոպոս Ռուբիկ Թումանյան, Հայաստանի ավետարանական հավատքի քրիստոնյաների «Կյանքի Խոսք» եկեղեցու ավագ հովիվ, եպիսկոպոս Արթուր Սիմոնյան, Հայաստանի ավետարանական հավատքի եկեղեցիների միության նախագահ, ավագ հովիվ Ռաֆայել Գրիգորյան


ԱԺ «Իմ քայլը» խմբակցության պատգամավոր Սոֆյա Հովսեփյանն իր էջում անդրադարձել է Քաղավիացիայի կոմիտեի ղեկավար Տաթևիկ Ռևազյանի հարցազրույցին. «Էս հարցազրույցից ես մի բան հասկացա, որ ուզում եմ գլխով պատին տալ: Թող ներեն ինձ բոլոր գործընկերներս, բայց... Կարող է ես բան չեմ հասկանում... ամենաճիշտը այդպես մտածելն է»:


«Ակադեմիկոս Էմիլ Գաբրիելյանի անվան դեղերի և բժշկական տեխնոլոգիաների փորձագիտական կենտրոն» ՓԲԸ նորանշանակ տնօրեն Վիլեն Գաբրիելյանը, որը ժամանակին հանդես էր գալիս «Նավակ ճոճողը» կեղծանունով, ապա իրեն հռչակեց «Օմարի արծիվ», այսօր ֆեյսբուքյան իր էջում գրառում է կատարել՝ հորդորելով դեղատնային բիզնեսով զբաղվողներին դիմակների և այլ դեղորայքի գները չբարձրացնել։ Գաբրիելյանը, սակայն, իր մի քանի տողանոց գրառման մեջ բազմաթիվ սխալներ է արել, այդ թվում՝ ուղղագրական, կետադրական, մի տեղ էլ առհասարակ շարադասությունն է խառնել իրար։ Նշենք, որ Վ․ Գաբրիելյանը, որը Փաշինյանի հեղափոխական թիմի հայտնի ներկայացուցիչներից է, ֆեյսբուքում հայտնի է իր գրառումներով, ու թեև երբեմն հետաքրքիր մտքեր է արտահայտում, բայց դրանց մեծ մասը շաղախված է լինում բազմաթիվ քերականական սխալներով։ Ներկայացնում ենք նրա գրառումը ստորև՝ առանց խմբագրման․ «Դեղատնային օղակի բոլոր տնտեսվարողներին, այդ թվում մեծածախ վաճառքի սեգմենտի կազմակերպություններին, հորդորում եմ արհեստական պանիկ միջավայրից չօգտվել՝ բժշկական դիմակների և հարակից այլ համապատասպան դեղորայքի և պարագաների գները պահել հավուր պատշաճի: Անընդունելի եմ համարում դեղի և բուժպրագաների դեպքում, ժողովրդական լեզվով ասած՝ առիթից օգտվելով մարդու դժբախտության վրա փող աշխատելու ավանդույթի բիզնես շահի հետապնդումը: Դեղի և բուժպրագայի դեպքում, չի կարող բիզնես շահը լինել առաջնային, կամաց-կամաց սովորեք վերաիմաստավորել ձեր գործառութի փիլիսոփայության հիմքերը: Ձեր արածը #Տնտեսական_Հեղափոխության հետ որևէ աղերս չունի: Այսքանը: Շնորհակալություն ուշադրության համար, հորդորս դեռ ստորագրում եմ, հարգանքով՝ #ՕմարիԱրծիվ, նավակ Ճոճողը»:


2019 թվականի փետրվարի 7-ին տեղի ունեցավ Բարձրագույն դատական խորհրդի նիստը, որտեղ Խորհուրդը, հանդես գալով որպես դատարան, հրապարակեց դատավորներ Արա Կուբանյանին և Ռուբեն Ափինյանին կարգապահական պատասխանատվության ենթարկելու հարցի լուծման վերաբերյալ որոշումները: Խորհուրդը բավարարեց Դատավորների ընդհանուր ժողովի Կարգապահական հարցերի հանձնաժողովի կողմից ներկայացված միջնորդությունները՝ դատավորներ Արա Կուբանյանին և Ռուբեն Ափինյանին կարգապահական պատասխանատվության ենթարկելու վերաբերյալ: Բարձրագույն դատական խորհրդի որոշմամբ՝ դատավոր Արա Կուբանյանին հայտարարվեց խիստ նկատողություն, իսկ Ռուբեն Ափինյանին՝ նկատողություն: Որոշումներն ուժի մեջ են մտնում հրապարակման պահից և վերջնական են: Բարձրագույն դատական խորհուրդը հիշյալ դատավորներին կարգապահական պատասխանատվության ենթարկելու վերաբերյալ հարցը քննության էր առել 2019 թվականի հունվարի 24-ի նիստում: ԲԴԽ աշխատակազմի մամուլի և հասարակայնության հետ կապերի ծառայություն


Մի կողմից Արթուր Վանեցյանի հրաժարականը լուրջ հարված էր իշխանություններին, որի ամենահաջողված կադրը համարվում էր ԱԱԾ պետը։ Մյուս կողմից, իշխանությունը որոշել է այս հրաժարականի հողի վրա «կատու ճղել»՝ ուժի ցուցադրություն ապահովել։ Մենք տեղեկացանք, որ իշխանական քարոզչամեքենան որոշել է բուռն հակաքարոզ սկսել ԱԱԾ պետի դեմ։ Նախ, փորձելու են քրեական գործեր հարուցել և վարկաբեկել նրան, որ «կոռումպացված էր», «համակարգը քանդել էր», «պետության դեմ էր աշխատում»։ Որ հանրային շրջանակներին բացատրեն, թե ինչու է Արթուր Վանեցյանը հեռանում։ Եվ ամեն ինչ փորձելու են անել, որ ստացվի՝ ոչ թե Վանեցյանն է իր դիմումի համաձայն հեռանում, այլ նրան հեռացնում է վարչապետը։ Մյուս կողմից, դատելով Վանեցյանի հրաժարականի մասին հայտարարությունից, ակնհայտ է, որ նա անհամաձայնություններ ունի վարչապետի հետ և հատկապես այդ հայտարարության վերջին հատվածը հուշում է դրա հեղինակի մտադրությունների մասին․ «Պետականաշինությունն իր տրամաբանությունն ունի՝ որոշումների տարերայնությունը, գործողությունների հախուռնությունը, առաջնայինը երկրորդականից, իսկ անցողիկը մնայունից չտարբերելու գործելաոճն այն ճանապարհը չէ, որը տանում է դեպի նպատակների իրականացում։ Այն ընդհանուր ոչինչ չունի սպայի արժանապատվության հետ. սպայի ուսադիրն ու զարգացումների նման ընթացքն անհամատեղելի են։ Իմ հրաժարականը թող լինի «Կանգ ա՛ռ»-ի սթափեցնող քայլ, մնացած բոլոր տարբերակներում կհաղթանակի հայրենիքի հանդեպ պարտքը»: Սա, կարելի է ասել, գործող իշխանությունների մեկ տարվա աշխատանքների ամփոփ գնահատականն է՝ «որոշումների տարերայնություն, գործողությունների հախուռնություն, առաջնայինը երկրորդականից, անցողիկը մնայունից չտարբերելու գործելաոճ»։


ՀՀ Տավուշի մարզպետ Հայկ Չոբանյանը Ֆեյսբուքի ուղիղ եթերում տեղեկացրել է, որ այս պահին մարզի 5 բնակիչների մոտ հայտնաբերվել է կորոնավիրուս։ Բոլորի զգացողությունը նորմալ է, ռիսկային տարիքի անձինք չկան նրանց մեջ։ «Համոզված եմ, որ սահմանված ժամկետում մեր հայրենակիցները կապաքինվեն։ Որևէ նոր աղբյուր չկա, բոլոր դեպքերը նախկինում հայտնաբերված դեպքերի հետ են փոխկապակցված։ Բոլոր միջոցառումներն իրականացված են, որպեսզի տարածում չլինի, կոնտակտային անձինք մեկուսացված կամ ինքնամեկուսացված են։ Անհանգստանալու կարիք չկա, սակայն պետք է և՛ մեկուսացման մեջ, և՛ դրսում, և՛ աշխատանքում շարունակել խստապահանջ լինել կանխարգելման կանոնների նկատմամբ։ Հետևեք Ձեր առողջությանը»,- ասել է Չոբանյանը։


Փաստաբան Լուսինե Սահակյանը ֆեյսբուքյան իր էջում գրում է՝ «Փաստ 111. Տեղի է ունեցել օրենսդրական փոփոխություն և անմեղության կանխավարկածն այլևս չի գործում։ Փաստ 112. Վնգստացող, չվնգստացող դատավորներ այլևս պետք չեն, քանի որ վարչապետն այսուհետ նաև դատավոր է և դատավճիռները կայացվում են նրա կողմից։ Փաստ 113. Մամուլի ասուլիսն այսուհետ այն վայրն է, որտեղ հընթացս վարչապետը կորոշի իր հնարավոր քաղաքական հակառակորդների ճակատագրերը։ Փաստ 114. Հայաստանն այնքան թափանցիկ է գործում, որ, եթե մասնագիտական պատիվդ թույլ չի տալիս գաղտնիքներ բացահայտել, ուրեմն դավադիր ես կամ պետական հեղաշրջման փորձ անող, կամ հիբրիդային ինչ-որ բան կազմակերպող։ Փաստ 115. Վարչապետը կարող է խոսել առանց փաստերի, մյուսներդ՝ հլը փորձեք։ Փաստ 116. Հայաստանում այլևս տեղ չունեն բարձրակարգ արվեստը՝ կարգին հաղորդման բոլոր սկեչերը և ռաբիս երգերը չգնահատող և անգիր չանողները։ Փաստ 117. Միջազգային հեղինակավոր կազմակերպություններն այսուհետ հաշվետու պետք է լինեն ՀՀ իշխանություններին։ Փաստ 118. Մեր երկիրը կամաց-կամաց գույնզգույն է դառնում, քանի որ պայքար ենք սկսել քրեական ենթամշակույթ կրողների դեմ, որպեսզի սև նասկիի, սև կոշիկի, սև տաբատի, սև վերնաշապիկի, սև դեմքի կուլտուրան վերացնենք։ Փաստ 119. Երևանն ընդլայնվել է, հրապարակված տվյալները, թե առավելագույն երկարությունը հյուսիսից հարավ 19,7 կմ է, արևմուտքից արևելք՝ 19,1 կմ է այլևս անցյալում են և այժմ ծննդկանը Երևանում հիվանդանոց հասնելու համար անցնում է ոչ ավել, ոչ պակաս, 26 կմ։ Մի խոսքով փաստերն անթիվ են և բոլոր նրանք, ովքեր չեն կարողանում տեսնել էս հաջողությունները սև են, փռվելու են ասֆալտին, տրվելու են պատեպատ և կտրվելու են նրանց թաթիկները կամ մատիկները... Հ․Գ. Էդ փաստաբաններն ու լրագրողներն էլ թող բերանները փակեն, սաղ ջարդելու ենք՝ ՖԲ ա, փոստ ա, ֆեյքերին ու մեր իրերին էլ քսի ենք տալու, խելոք չմնան մի դավադրություն կազմակերպող էլ իրանք կլինեն։ Էդ դավադրության անունը հընթացս կորոշենք»։


Ռոբերտ Քոչարյանը նամակ է հղել արվեստի և մշակույթի այն գործիչներին, որոնք հանդես էին եկել իրեն կալանքից ազատ արձակելու պահանջով. Գրում եմ ձեզ, որպեսզի հայտնեմ իմ անկեղծ երախտագիտությունը ձեր անունից հրապարակված հայտարարության համար, ուր կոչ էիք անում ազատել ինձ կալանքից։ Շնորհակալ եմ ձեզ ու զգացված եմ ձեր վերաբերմունքից: Տաղանդավոր, հայտնի և հեղինակավոր մարդկանց այսպիսի խմբի ուշադրությունը և հոգածությունը պատիվ կբերի ցանկացած քաղաքական և պետական գործչի: Ձեզանից շատերին ճանաչում եմ անձամբ, մյուսների հետ ակնկալում եմ ծանոթանալ առաջին իսկ հնարավորության դեպքում: Ուզում եմ հատուկ շեշտել ձեր քաղաքացիական դիրքորոշումը և քաղաքացիական արիությունը, որի շնորհիվ արտահայտել եք ձեր համոզմունքը՝ ուշադրություն չդարձնելով իշխանությունների տեսակետին: Կցանկանայի, որ իմանաք. խնդիրը ապօրինի կալանավորման մեջ չէ միայն: Խոսք է գնում իրավական ամենաթողության, քաղաքական հալածանքների և մեր ինքնությունը կազմաքանդելու մասին: Օրվա գլխավոր լուրերը՝ «Հրապարակում»


ՀՀ ոստիկանությունից տեղեկացնում են, որ մարտի 23-ին՝ ժամը 18.50-ին, Սպիտակի հիվանդանոցից ոստիկանության Սպիտակի բաժնում հաղորդում է ստացվել, որ հրազենային վնասվածքներով բուժօգնության են տեղափոխվել 22, 31 և 53-ամյա անձինք, որոնք ապրում են Լոռու մարզի Շենավան գյուղում: «ՀՀ ոստիկանության և քննչական կոմիտեի ծառայողները պարզել են, որ դեպքը տեղի է ունեցել Շենավանից Շիրակամուտ գյուղ տանող ճանապարհի հարևանությամբ՝ դաշտում: Դեպքի վայրում հայտնաբերվել են տարբեր տրամաչափի պարկուճներ: Օպերատիվ-հետախուզական միջոցառումների և քննչական գործողությունների արդյունքում պարզվել են կատարվածի հանգամանքներ, ինչպես և միջադեպի մյուս մասնակիցների ինքնությունը, որոնց հայտնաբերելու ուղղությամբ համապատասխան միջոցառումներ են ձեռնարկվում»,- ասված է հաղորդագրությունում:


Մենք արդեն գրել էինք, որ իմքայլական պատգամավոր Հայկ Սարգսյանը 2019 թվականի իր հայտարարագրում հայտարարագրել է 3400 բիթքոին, որը համարժեք է 32 մլն դոլարի։ «Հրապարակը» կապվեց Հայկ Սարգսյանի հետ՝ հասկանալու համար, թե նա իրականո՞ւմ այդքան բիթքոին ունի, և որտեղի՞ց իրեն այդպիսի գումար։ Սարգսյանը մեզ հետ զրույցում ասաց, որ ոչ թե 3400 բիթքոին է հայտարարագրել, այլ 3400 դոլարի բիթքոին։ Նշենք, որ 1 բիթքոինի արժեքը կազմում է 9 հազար 500 դոլար, այսինքն՝ Հայկ Սարգսյանը կեսից էլ պակաս բիթքոին ունի, ուստի հասկանալի չէ, թե նա ինչպե՞ս է ձեռք բերել կես բիթքոին։ Մենք զրուցեցինք ոլորտի մասնագետներից մեկի հետ՝ հարցնելով, թե հնարավո՞ր է կես բիթքոին գնել, նա ասաց, որ թեորիապես հնարավոր է, սակայան շուկայում կես բիթքոին վաճառողներ չկան։ Հայկ Սարգսյանին հարցրինք, թե սխա՞լ են գրել իր հայտարարագրում, նա պատասխանեց՝ «սխալ չեն գրել, սխալ մեկնաբանել են»։ Պատգամավորին հարցրինք նաև, թե ինչո՞ւ չի ներկայացրել իր աշխատավարձի չափը․ «Օգնականս է լրացրել։ Էնտեղ 2 մաս կա՝ մեկը, որ գումարը ավելացրել է, դա հղում է տվել աշխատավարձին, մի հատ էլ առանձին կետ կա, որ աշխատավարձի մասով պիտի գրի, դա չի գրել, բայց արդեն լրացրել ենք, ուղարկել ենք հանձնաժողովին»,- պատասխանեց Սարգսյանը։ Ի դեպ, նշենք, որ Կոռուպցիայի կանխարգելման հանձնաժողովի պաշտոնական կայքը այս պահին չի աշխատում։ Հայկ Սարգսյանին հարցրինք նաև, թե ի՞նչ բնակարան է նվեր ստացել, որը նշված է իր հայտարարագրում, և ո՞ւմ կողմից է նվերը․ «Այդ բնակարանը մեր բնակարանն է, որը հայրս ձեռք էր բերել դեռևս 70-ական թվականներին, եղել է հոպարիս անունով, ուղղակի բանկի հետ կապված հարց կար, որ պետք է իմ անունով լիներ, էդպես հոպարս նվիրատվություն ա արել ինձ վրա, այսինքն՝ դա այն բնակարանն է, որտեղ իմ ընտանիքը ապրել է մինչև իմ ծնվելը»,- պատասխանեց պատգամավորը։


«Պարոն Հարությունյան, գիշերը լա՞վ եք քնել»,- այսօր «Բարձրագույն կրթության և գիտության մասին» օրենքի նախագծի վերաբերյալ հանրային քննարկման ժամանակ, դիմելով նախարար Արայիկ Հարությունյանին, ասաց նախարարի հրաժարականը պահանջող ուսանողներից մեկը՝ Քրիստինե Վարդանյանը։ Նա նաև նախարարի համար հրաժարականի դիմում էր պատրաստել, և մետրոյի ժետոն բերել։ Վարդանյանը իր հարցերը հնչեցնելուց հետո լքեց քննարկման դահլիճը, որպեսզի նախարարի հետ լեզվակռվի մեջ չմտնի։ Ի պատասխան Արայիկ Հարությունյանն էլ ասաց, որ մինչև նախարար նշանակվելը լավ չէր քնում, իսկ նախարար նշանակվելուց հետո ընդհանրապես չի քնում։


Նոյեմբերի 17-ին, ժամը 04:02-ին «911» ծառայություն տեղեկություն է հաղորդվել, որ Կոտայքի մարզի Աբովյան քաղաքի Երևանյան փողոցի տներից մեկի մոտակայքում այրվում է ավտոմեքենա: Այս մասին հայտնում են ՀՀ ԱԻՆ լրատվական ծառայությունից: Դեպքի վայր է մեկնել ԱԻՆ ՓԾ մարզային փրկարարական վարչության հրշեջ-փրկարարական ջոկատից մեկ մարտական հաշվարկ: Պարզվել է, որ այրվում է «Toyota Corolla» մակնիշի ավտոմեքենան: Հրդեհը մեկուսացվել է ժամը 04:19-ին, մարվել՝ 04:29-ին: Այրվել են ավտոմեքենայի շարժիչի հատվածը, ցուցիչների վահանակը և առջևի երկու անվադողերն՝ ամբողջությամբ:


Դեկտեմբերի 3-ը նշվում է որպես հաշմանդամություն ունեցող անձանց միջազգային օր։ ՄԱԿ-ի կողմից սահմանված այս օրը ևս մեկ անգամ առիթ է բարձրաձայնելու, որ մեր երկրում առկա կարծրատիպերի արդյունքում հաշմանդամություն ունեցող անձինք հաճախ չեն դիտվում որպես իրավունքի կրող, հասարակության լիիրավ անդամ: Այս մասին ասված է ՀՀ մարդու իրավունքների պաշտպան Արման Թաթոյանի տարածած հաղորդագրության մեջ: «Խնդիրն այն է, որ տարիներ շարունակ կիրառվող՝ հաշմանդամության բժշկական մոդելի պատճառով հաշմանդամություն ունեցող անձինք չեն դիտվել որպես իրավունքի լիիրավ սուբյեկտներ և չի կարևորվել նրանց անկախ ապրելու իրավունքը: Ուստի, չափազանց կարևոր է բժշկական մոդելից սոցիալական կամ, ինչպես նաև այն անվանվում է, մարդու իրավունքների մոդելի անցումը, որի շնորհիվ կկոտրվեն առկա կարծրատիպերը: Հաշմանդամություն ունեցող անձանց իրավունքների պաշտպանության հարցը մշտապես գտնվում է Մարդու իրավունքների պաշտպանի ուշադրության կենտրոնում։ Պաշտպանն իր տարեկան զեկույցներում, ինչպես նաև պետական մարմինների, հասարակական կազմակերպությունների և միջազգային կառույցների ներկայացուցիչների հետ տեղի ունեցած հանրային քննարկումների ժամանակ մշտապես բարձրաձայնում է հաշմանդամություն ունեցող անձանց իրավունքների պաշտպանության ոլորտում առկա խնդիրները։ Այսօր դեռևս առկա են պետական կառույցներ, ուսումնական հաստատություններ, մշակութային օբյեկտներ, որոնք հարմարեցված չեն հաշմանդամություն ունեցող անձանց համար։ Պետությունը պետք է ստեղծի հավասար հնարավորություններ և պայմաններ, որպեսզի վերջիններս որպես իրավունքի լիարժեք սուբյեկտ ինքնուրույն իրացնեն իրենց իրավունքները։ Պետք է երաշխավորել հաշմանդամություն ունեցող անձանց ակտիվ ներգրավվածությունը քաղաքական, մշակութային ու տնտեսական կյանքին։ Չափազանց կարևոր է նաև տեղեկությունների մատչելիությունը հաշմանդամություն ունեցող անձանց համար, քանի որ այն նպաստում է ինքնուրույն որոշումների կայացմանը, իրավունքների և հնարավորությունների մասին իրազեկմանը և հասարակությունում լիարժեք ինտեգրմանը։ Հատուկ ուշադրության է արժանի հաշմանդամություն ունեցող երեխաների հիմնախնդիրները։ Այսօր երեխաների համար դեռևս հասանելի կամ ամբողջովին հասանելի չեն հաշմանդամության վաղ հայտնաբերման և վերականգնողական անվճար ծառայությունները, ներառական կրթությունը, հատկապես՝ նախադպրոցական փուլում: Հաշմանդամություն ունեցող անձանց իրավունքների իրացման ոլորտում առկա խնդիրներին հիմնարար լուծումներ գտնելու համար անհրաժեշտ է համատեղ և սրտացավ աշխատանք»,- ասված է Պաշտպանի հայտարարության մեջ:


ԱԺ պատգամավոր, Եվրոպայի և աշխարհի չեմպիոն Արսեն Ջուլֆալակյանը իր ֆեյսբուքյան էջում տեղեկացրել է, որ ընտրվել է Հայաստանի ֆիզկուլտուրայի և սպորտի պետական ինստուտի հոգաբարձուների խորհրդի նախագահ, նա գրել է. «Հարգելի՛ հայրենակիցներ, սիրով տեղեկացնում եմ, որ ընտրվել եմ Հայաստանի Ֆիզիկական Կուլտուրայի և Սպորտի Պետական Ինստիտուտի Հոգաբարձուների Խորհուրդի Նախագահ։ Ընտրվել եմ միաձայն, ինչն, իհարկե, անչափ հաճելի է, բայց և միևնույն ժամանակ՝ էլ ավելի պարտավորեցնող։ Աշխատանքի ընթացքում պատրաստ եմ համագործակցության ադեկվատ, շահագրգիռ, բնագավառի հանդեպ սրտացավ բոլոր կողմերի հետ։ Գլխավոր նպատակն է՝ ԲՈՒՀ-ի ունեցած խնդիրների որակյալ և համակարգային լուծումը, ինչպես նաև զարգացման շարունակական ընթացքի ապահովումը։ Եվ մի կարևոր հայտարարություն էլ պատգամավորական գործունեությանս հետ կապված։ Ներգրավված եմ «Գիտության, կրթության, մշակույթի, սպորտի, սփյուռքի և երիտասարդության» հարցերի մշտական հանձնաժողովում։ Չսահմանափակելով պատգամավորի գործունեության շրջանակները՝ այնուամենայնիվ դա իրենից ենթադրում է հատկապես վերոնշյալ բնագավառների հանդեպ առավել հատուկ ուշադրություն։ Ուստի, հետաքրքիր առաջարկներով և հարցերով կարող եք անկաշկանդ դիմել»։


Ադրբեջանը շարունակում է կեղծել պատմությունը։ Ադրբեջանցիները, կոպտորեն կեղծելով պատմությունը, մարտի 31-ը հռչակել են ադրբեջանցիների «ցեղասպանության» 101-րդ տարելից։ Այս նախադասության մեջ կա առնվազն երկու սխալ։ 1918 թ.-ի մարտին չէր կարող լինել ադրբեջանական որևէ բան՝ մշակույթ, պետություն, սպորտ, այդ թվում՝ ցեղասպանություն, քանի որ Ադրբեջան անունով պետություն աշխարհի քաղաքական քարտեզի վրա առաջացել է Coca Cola-ի ստեղծումից (1886 թ.) 22 տարի անց՝ 1918 թ-ի մայիսին: Ավելին, 1918թ-ի մարտ-ապրիլ ամիսներին՝ ադրբեջանցի ազգ գոյություն չուներ։ Այսօրվա ադրբեջանցի կոչվողները մինչև 1936թ-ի ԽՍՀՄ սահմանադրությունը պաշտոնապես կոչվում էին կովկասյան թաթարներ, թուրքեր կամ ուղակի մահմեդականներ։ Ադրբեջանի ղեկավարությունը այնքան է տարված հակահայկականության գաղափարով, որ չի ցանկանում Հայաստանից ու հայ ժողովրդից որևէ բանում հետ մնալ։ Այդ ամենը հասել է անհեթեթության աստիճանի և որոշեցին ունենալ իրենց ցեղասպանության օրը: Իրականում ի՞նչ է տեղի ունեցել 1918թ-ի մարտ-ապրիլ ամիսներին Բաքվում։ 1917թ-ին Ռուսաստանում հոկտեմբերյան հեղաշրջումից հետո, Բաքվում իշխանության հասնելու համար պայքար էր մղվում Բաքվի խորհրդի և մուսավաթականների միջև։ Ամերիկացի պատմաբան Սմիթը նշում է, որ Բաքվի թաթարները զինվում էին և սպասում թուրքերի և մահմեդական լեգեոնի օգնությանը։ Բաքվի հայ բնակչությունը կանգնած էր ակնհայտ վտանգի առջև։ Այդ պայմաններում ռազմաճակատից վերադարձող հայկական զինվորականների մի մասը մնում է Արևելյան Հայաստանում՝ պաշտպանելու հայությանը թուրքական արշավանքներից, իսկ մի փոքր մասն էլ մեկնում է Բաքու՝ պաշտպանելու տեղի հայությանը մահմեդական թաթարների կոտորածից։ Փիթեր Հոպկիրկը նշում է, որ 1918թ-ի մարտի 30-ին թաթարները՝ չցանկանալով հայերի հզորացումը Բաքվում, օժանդակություն են խնդրում մահմեդական դիվիզիայից։ Նույն օրը Նարիմանովի բնակարանում, բանակցելու նպատակով հանդիպում են Ստեփան Շահումյանն ու մուսավաթականների առաջնորդ Ռասուլզադեն։ Սակայն քիչ անց լուր է ստացվում, որ թաթարները կրակ են բացել ու հարձակվել Բաքվի խորհրդի հեծելազորի վրա։ Բախումներին սկիզբ են դնում ո՛չ Բաքվի խորհուրդը Շահումյանի գլխավորությամբ և ո՛չ էլ Համազասպի ջոկատները։ Այսպիսի պայմաններում Բաքվի ոչ մահմեդական ժողովուրդների պաշտպանությունն իրենց վրա են վերցնում Շահումյանը, Միկոյանը և Համազասպը։ Շահումյանն այս առիթով նշել է «... Եթե մուսավաթականները գրավեին Բաքուն, նրանք սրի կքաշեին և կոչնչացնեին ողջ ոչ մահմեդական բնակչությանը։ Բախումների ընթացքում երկու կողմից զոհվում է 3.000 մարդ։ Կրկնում եմ, զոհերը երկուստեք էին։ Եվ Ադրբեջանի ներկայացրած 30-35.000 թիվն անհեթեթություն է։ Ոչ միայն Շահումյանն է 3000 թիվը նշում,այլ նաև Սվենտոխոլսկին և Պայտը։ Բացի Շահումյանից նաև Սմիթն է նշում, որ բախումների ընթացքում սպանվել են թե կովկասյան թուրքեր, թե հայեր։ Հ.Գ. Դժբախտաբար մուսավաթականներին հաջողվեց իրականացնել իրենց նենգ ծրագրերը։ 1918-ի սեպտեմբերին, կովկասյան թուրքերը Բաքվում կոտորեցին տասնյակ հազարավոր հայերի, իսկ ռուս պատմաբաններ Վոլխոնսկու և Մուխանովի տվյալներով՝ սպանվեցին շուրջ 35.000 հայեր։ Հ.Գ. Հերթական անգամ դահիճն իրեն դնում է զոհի տեղ։ Սա անթույլատրելի է։


Կյանքի 87-րդ տարում կյանքից հեռացել է աշխարհահռչակ ֆրանսիացի կոմպոզիտոր Միշել Լեգրանը։ Այս մասին հայտնում է «Լը Մոնդը»։ Կոմպոզիտորը «Օսկարի» եռակի, «Գրեմմիի» հնգակի և «Ոսկե գլոբուսի» դափնեկիր է։ Կոմպոզիտորը հայտնի է համաշխարհային կինեմատոգրաֆիայի դասական մի շարք ֆիլմերի երաժշտություններով։ Գրել է ավելի քան 200 երգ՝ ֆիլմերի համար։ Ի դեպ, նշենք, որ նա կոմպոզիտոր Ռայմոնդ Լեգրանի և Ժակ Հելյանի քրոջ՝ Մարսել Տեր-Միքայելյանի որդին է։ Լեգրանը սովորել է Փարիզի կոնսերվատորիայում, 1954-ին թողարկել առաջին սկավառակը, Հայաստան եկել 2004-ին։